
AGANCHENGANI 


“Sisobrao Jumang” ine chinga ia ki-tap bi-sani bimingko 
donna namnikaha. Sisobrao Jumangara ia ki-tapo 
man-chapatgipa seanirangoni mingsa ong-oba, ianon Ma 
Fridina Koknal Marakni gisikni re-ani, jatna a-songna ka-saani, 
A-chikni dakbewal-rikbewalko ripingna skani, seani 
ritingantion, sentence ge-antion jojranga. Uni gimin chinga 
iakon katta bichongna kranikbca. 

Adita bilsirangna skang, Shillongo kam ka-gipa A-chik 
me-chik Officerrang Dol ge-sako bikote, una Noringro Nojingjo 
Organisation (N.N.O.) ine biming on-aha. Noringro Nojingjo- 
ni ortoara “Aski Tom-daksa”. la Dolni skanggipa Presidentara 
Ma Fridina Koknal Marak. Gipin member-rangara Ma Hero- 
ine Bangshall Sangma, Ma Debilla Bolwaiy Marak, Ma Anita 
Lizana K. Sangma, Ma Verna K. Sangma, Ma Kamala Raksam 
Marak, Ma Bharati B. Sangma, Ma Withmollish Mangsang 
Sangma, Ma Isabella D. Marak, Ma Hannah Lee Kin Kaid 
Cheran Momin, Ma Hemalata Chambugong Marak, Ma 
Mirnaloy Dajel Marak, Ma Jahanara Koksi Sangma, Ma Keziah 
Me-cheng Sangma, Dr. Kumie Raksam Marak aro Ma Brucellish 
Koksi Sangma. 

Dolni manderang an-tangtang bang-a bang-ja on-grime, 
A-chikska-rangoniko gile aro Gauhatini Assam Academy For 
Cultural Relations-ni, Pa Harendra Wa-ge Marakni 
tom-chimonggimin Ku-bidikko chapa ka-atgipako bree lapna 
palskae adita tangkarangko chimongaha. Uchin Dolni nang- 
chongmotgipa bosturangko brechenge, A-chikkuo segimin 
ki-taprangko aro A-chikrangni rokomari jako gitoko 
gananirangko aro rangrangko bree chimongaha. Adita 
susaanirangko A-chik bi-sarangnaba dakate boksisrangko 
on-aha. 

Indiba brikalgipa memberrang kamoni neng-take 
re-bildangtokahaon, ia Dol be-gruange, ja-mano dongsrangjaha. 

Adita bilsirangni ja-mano Turao donggipa member 
gitchamrang, N.N.O.-ni bosturangko pale aro Banko donggipa 
tangkako oksrange, bribatgipa member sakgittamni sea- 
nirangko ki-tap chapa ka-atskana tom-e chanchiaha. la somoeo 
Ma Kamala Marakba DIET-ni Principal ong-e Turaona 
re-baaha; indake bini dakchakaniko bang-en man-aha. 

Ma Fridina aro Ma Heroine re-rorona bil dongjahani 
gimin, Dr. Kumie aro Ma Brucellish baditaba chang re-anga 
re-baa dake, ku-pattianiko ra-rurae, agangrikanirangko 
matchotataha. Indake Ma Fridina, Ma Heroine aro Ma Vemani 
seanirangko ki-tap dakna tik ka-manchaaha. Shillongchi 
re-angarango gipin memberrangko gronge, gronggi- 
jarangminga phonechi agangrike aro grongsranggi- 
jagiparangba ia tik ka-aniko ra-chakpaaigen ine ka-donge, ki-tap 
dakna chanchianiko kamo chu-sokatna ja-ku ga-aiaha. Ian 
2009-ni a-bachengaehibara. 

Dr. Kumie aro Ma Brucellish, Ma Fridinako grongna 
re-angon, ua an-tangan basee uni seanirangko chingna 
on-ataha. Badiabarangde sechenggipako tong-kandi 
setaienggiparangsa, mitama on-jotani aro namatpilani 
donggiparangsa ong-ani gimin, seanirangko tik bimango 
tlontaina nangahae, ki-tapko nakatatningna man-jaha. Chingni 
uko grongtaina re-angon, Ma Fridina skanggipa bilonge saaoni 
nambupilenga. Ua an-sengsrangahaon, gipin seanirangko basee 
iningsa minggni on-dapkugen ine aganachim. Neng-taksrange 
ja-mano basena man-aigen ine chingni aganon, ua bakan 
an-sengpilaigen aro basee on-dapatna man-aigen ine 
aganchaka. Indiba ia chol chingona sokbana skangan uko 
Nokgipa Isol neng-takkamsrangkan rimangaha. Ma Fridina 
ia ki-tapko nikna baditan kusi ong-begenchim. 

Garo Graduates’ Unionni 2009-ni “Mikaoa” magazineo, 
Ma Brucellish Ma Fridinani photoko on chape uni gimin sea. 
Uko kingsa bina ra-ange on-on, ua kusi ong-bee, angni ki-tapo 

iakoba man-chapatbone ine ua an-tangan aganani gimin, ua 
seanikoba iano man-chapata. 

T^.N.O.-ni minggipin chanchichotaniara ianchim : 
“Ki-tapko N.N.O.-ni koroschi chapa ka-atgen, indiba A-chik 
Literature Society pale ra-china ki-taprangko on an baksanaba, 
Copyright-koba ia Society-nan on-gen. Ki-tap pala bon-o chapa 
ka-attaina am-oba maming badi dongjawa”. 

N.N.O.-ni chimonggipa A-chikku magazinerang aro 
ki-taprangko A-chik Literature Society-na on-manaha. 

la ki-tapko brean baksa, palanio dakchakpaode chinga 
kusi ong-begen, maina A-chik Literature Society A-chikkuo sea- 
jotaninasan kain ka-aigija, A-chik jatni namgnina, A-chikni 
dakbewal rikbewalrangko ripingna on-kange kam ka-enggipa 
Dol ong-a. 


Mittelbea. 

Dr. Kumie R. Marak 
Ma Brucellish K. Sangma 
(N.N.O. Memberrangni palo) 

FRIDINA K. MARAK 


I ano on-gipa photoara 1975 bilsio ka gipa, Fridina Koknal 
Marakni photo. A-chik mechikrangoni nikseng- 
batgiparangoni saksa, Fridina 1928 bilsini April jani 13 tariko 
Turao atchiaha. Pagipara SingdonKoksi Sangma aro ma-gipara 
Panse Koknal Marak. Singdon Koksi Babelaparao L.P. Schoolo 
skia. Kamoni 1938 bilsio neng-take ua Lucy Smith Book Roomo 

jao Rs. 2o/-na Superintendent 
ka a. Apsan somoeon double- 
storeyed Boys’ Hostel ge-gnioni 
ge-.sani Superintendent ong-e, 
jao Rs. 2o/-ko man-a. Segipani 
siani ja manosa, Panse Koknal 
Chandmaryo cha dokan kulia. 

Singdon Koksi aro Panse 
Koknalni dedrang sakbri : 
demechik dejakra Elina; 
gnigipara Fridina. Unikode 
depante Benard aro deokgite 
Sandford. Elinako kni ro-e 
chambile nitoana mitteltokbea. 
Una bakrogipa janggi 
tanganiko sesojae, ua 1948 
bilsion siaiaha. Benard Koknal Veterinary Departmento Joint 
Director ong-achim; uaba siangsoaha. Jongchon Sandford 
Koknal Political Scienceo aro Economicso M.A. pass ka-a. Ua 
Education, P.H.E., Health aro uagita mongsonggipa 
portfoliorangko Cabinet Minister ong-e nirokachim. Uaba 
siangsoaha. 

Fridina American Baptist Mission Schoolo poraichenge, 
Tura Government High Schooloba poraia. Ua Lucknowni King 
George’s Medical Collegeo 1947 oni 1953 ona poraie Nursing 
Graduate ong-a. Ua skangni Agra and Oudh Provinceoniko 
scholarship man-achim ine agana. Ja-mano ua Gauhati 

Universityni ning-o Matriculation Examinationko pass ka-a. 
Ua ia apsan Universityni ning-on Intermediate Artsko pass ka-a 
aro Bachelor of Arts degreekoba man-a. Ua Indian Institute of 
Mass Communication, South Extension, New Delhio poraia. 

Dambemitingo uni namnikgipa kal-aniranga badminton 
aro basketball. Ua Lucknow Women’s Basket Ball Teamni 
memberba ong-achimna. Poraia matchote Fridina Lucknowni 
Lady Dufferine Hospitalo Nursing Sister ong-e kam ka-aha. 
Unomitingo Garo Hills gugrakugijagipa Assamni bak ong-- 
engani gimin, Fridina Tura Kalazaar Hospitaloba kam ka-aha. 
Ua Nursing Sister ong-e gimik gimang bilsi ii kam ka-aha. 
Lucknow-o nursing courseko poraina uko bon-kamgipa bigil 
gipok, gugrakugijagipa Assamni Governor Sir Andrew aro Mrs. 
Clow dakchakaha. Bano poraina ska ine biapko basena on-oa, 
“luck”-ara rasong aro “now”-ara da-on, da-on rasong namenga 
ine chanchie ua Lucknowko seokaha ine agana. Tura 
Government Multipurpose Schoolo Garo skigipa dongja. A-chik 
bi-sarangde bon-gramaignok ine, Turani ma-a paarang 
Fridinako sana banani kamko wate Garo skichina mol-molaha. 
Indakesa ua Nursing kamoni chel-e re-baaha aro Assam 
Education Serviceni ning-o i960 oni 1965 ona skigipani kamko 
jako ra-aha. 

1965 oni 1977 bilsionade Fridina Government of Indiani 
Information and Broadcasting Ministryo, Central Information 
Serviceni ning-o Field Publicity Officer ong-achim. 1985 bilsio 
ua Meghalaya Bank Recruiting Boardni member ong-achim. 
Ua 1989 oni 1991 ona Meghalaya Handloom and Handicrafts 
Development Corporationni Chairmanba ong-achim. Fridina 
1978 oni 1984 ona Meghalaya Public Service Commissionni 
member ong-e jattangna a-songtangna kam ka-aha. 

Fridina Koknal badia Dolna ba Association-na kam 
ka-jaha ine sandinan altubatsusu nikpila. Segipa-jotgiparangni, 
ring-gipa dokgipa dam-giparangni, me-chikrangni, 
chadamberangni, chatro-chatrirangni, jatni namgnina 
ka-giparangni aro gipin gipin dolrangna uni dilani aro kamo 
on-gilani ma-kaa. Fridina Garo Hills District Socio-Cultural 

Club-ni Founder Secretary ong-achim, Garo Graduates’ 
Unionniba ua Founder Secretary ong-achim. Ua A-chikkuo sea- 
jotaninaba gisik nangbeachim. Shillong Garo Literature and 
Cultural Societyni Founder memberrangoni saksa ong-e, jatni 
sea-jotaniko bariatna aro jatni dakbewal rikbewalrangko 
ripingna ua raken kam ka-dilaha. la Societyni bakrime kam 
ka-anichi Garo subjectko B.A. syllabuso napchapatna man-aha. 
Shillongo kam ka-gipa A-chik me chikrang Noringro Nojingjo 
(constellation) Dolko bikoton, ukon Founder President songaha. 
la Dol A-chik me-chikrang aro schoolo poraigiparangni 
namgnina kam ka-aha. Ua dingtang dingtang Socio-Cultural 
Organisationrangni Advisory Boardrango, jekai Assam Sangeet 
Natak Academy, Meghalayani Art and Culture Board aro All 
India Radio, North East Region-o dongpae dakchakaniko 
onaha. 

Fridina man e cha-gipa gadangni lekka-pora donggipa 
nokdango atchijahaoba, toromna, lekka-porana, jatni changa- 
sapani, dakbewal-rikbewalrangko ripingna gisik nanggipa 
nokdango atchie, ua janggi tanganina name tarisoako man-gipa 
ong-a. Jattangni namgnina uni kam ka-aniko chol 
dongpagijarangna Tura College, Girls’ School aro Tura Night 
Schoolko kulie uarangko tange rakkina tikkeldilanio nika. Tura 
Collegeko aro Girls’ Schoolko Sorkarini jako ra-anian uamangni 
kamni nikna man-gipa bite. Salo okna kam ka-e Collegeo napna 
man-pagijagiparangna Night Collegeko kulidilanioba uni 
on-gilani bang-a. 

Chel-achi re-e poraipana chol dongja, Turaoba Collegeo 
seat man-paja dakgiparanga Durama Collegeko kuliosa 
rang-speaha. Fridina ia Collegeni dingchikbatsranggipa founder 
memberrangoni saksa ong-a. Ua Durama Collegeni Vice- 
President ruuten ong-a. 2009 bilsini September jani skanggipa 
antio Tura Government Girls’ Higher Secondary Schoolni 
skigipa saksa angona rona re-baa. Salsa salgnina skang ia 
Skigipa Durama Collegeni Busko Tura soroko nikrikana. Ua 
rang-san Fridinani agana kattarangko gisik ra-ataha ine agana. 
Salsao Fridina Durama Collegeo kam matchote. Government 

Girls’ Higher Secondary Schoolni Teacherrangming golpoe 
romitingo, ua an-tangni Durama Collegena niksamsoaniko 
janapaha. Unomitingo Collegena a- a niengachim aro uko tik 
ka-srangnasiengahachim. Fridina inahana, “Durama College 
dal-rorogen aro College nokko a-bri totgittamni kosako rikgen. 
Turani sorok dilmarango Durama Collegeni busrang 
re-rurajaskal chinga sijawa”. Da o Durama Collegeko a-timbo 
dakao rikaha; unon classrang ka-engaha. Durama Collegeni 
busrang Turani sorokrango re-engaha. Fridinani niksamsoani 
bimang pil-ako nike ia Skigipa jagokman-piloba katchabeaha. 

Fridina sea-jotanio ja-manchakja; rakmitingo ua 
magazinerangna articlerangko sea; poedokoba sea; uni 
kolomoni essayrang nakata. “Sangma aro Marak Bil Tosusaa” 
poedoko ua A-chikrangni aganritingbaanio pangchake sea. 

Field Publicity Officer ong-e uni Turao kam ka mitingo, 
filmrangko mesokon, ka enga kamko dongale nina katangako, 
Chandmary playground sepango donggipa me-apa saksa gisik 
ra-atpila. Uni ong-atgipa kal-susaanio bak ra gipa bi sa, da-ode 
me-apajok, Fridinani agangipa an-saoatani kattarangko gisik 
ra-atpila. Knatimgiparangko gisik nangatna, dakna ka-na 
aratgiparangko kaniona sokatna ua changbea. Git banaiani 
aro ring-anioba ua guntangko parakna kratcha-nikja. Ua 
Gauhati All India Radio-o git sea, sul on-a. Uni gitrangoni 
minggniara “Nitata Nang-ni Mikronrang” aro “Donga A-brin’ 
Ka-bako”. Uni gitrangko chipgipara Gramophone Company of 
India Polydor. Git chipmitingo guitar dokgipara Bhupen 
Hazarikani jonggipa Jayanta Hazarika aro violin saltimgipara 
mingsinggipa Assamese actor Vijay Shankar. 2002 bilsini 
Ku-rangma Awardko man-aniara krabebejok. 

Turaoni ong-kate a-palo kam ka-aniara Fridinana gipin 
namgnirangkoba on-aha. Delhio donge Hindiko ku-tang gita 
aganna man-asan ong-aigija, ua uano dal-gipa chugipa 
gadangni manderan'gko grongna aro mitamrangming kam 
ka-rimna namgipa cholrangko man-aha. Dhubri aro uagita 
Assamni gipin biaprango kam ka-e aro donge ua Bengali aro 
Assamese ku-sikrangko name skie ra-na chol man-aha. 

Fridinani janggi tanganio duknirangba dongaha. Pagipani 
siani ja-mano ma-gipa sikdikdik daknikgen ine ma-sie ua cha 
dokan ge-sako ma-gipana Chandmaryo kulie on-aha. Pringwalni 
chakate, chaining cha-chapanirangko tarie, ua jongchon baksa 
uarangko cha dokanona de-e ra-angachim. 

Kamo dongmitingo ua Ukil Soniendra Kumar Bengaliko 
Turao civil marriage ka-aha. Dedrang atchiani ja-mano segipa 
sion, Fridina duko romrome dongaijaha. Dedrangko ua 
poraiataha, mande ong-ataha. Depante dejakra Pradeep Koknal 
A-konggre High Schoolo Skigipani kamko ka-achim. Ua 1997 
bilsio sia. Depante sa-chon Te-nang Koknal M.C.S. pass ka-e 
Additional District Magistrate ong-achim. Ua 2006 bilsini 
Octoberni 6 gipa salo sia. Gnigipa depante Chanang business 
ka-achim. Uaba 2006 bilsini Decemberni 20 tariko sia. larang 
a-gilsakni ong-bewalan ine ma-sie, Fridina an-tangko 
dim-dcmatjaha. Uni ku-pattianirang, lekka seanirang skang 
gitan ong-angkuaiaha. 

Fridinani gisikni re-ani aro chanchiani dikdiksaba 
dontongja. Songbad poraiako watja; Radio-o ‘news’ knatimna 
gualja; politicsni bidingo jojrangpile u-ie, wa-saen jerana 
man-aia. Jatna a-songna chanchiani maming saloba uoni 
chel-ja. Da-aloba a-gilsakni noksik nokbakni obostarangni gimin 
golpoataia. North Eastni, mongsongbate Meghalayani politicsni 
bidingo golpona ua namnikbea. “BBC late news-ko knagijade 
anga da-oba tuja”, ine ua agana. 

Ian gital chasongni, gisik wa-sagipa, taning jakkalgipa, 
chanchina ta-rakgipa, kangalna alnamgipa, jattangna 
ka-sagipa, chadambena chakki gita ong-gipa A-chik Me-chik- 
Fridina Koknal Marak. 


Brucellish K. Sangma 

Hawakhana, Tura 

SISOBRAO JUMANG 


S isobrao waltuani pringo anga pringwalni Turaona 
re-chakatna sikningjaha. Dak banglani samtangtangona 
re-wilwile nioa, bang-a chanchianirang angona sokbaaha. 
A-chik A-songko gisik mikronchi niattaitaie, ning-tue chanchiani 
angni gisikona nabaaha. Nikataha, ua skango diltugipa buring 
bolgrimrango, chiring chibimarango janggi gnanggipa 
matburingrang, na-tok na-batrangko. Bol rikeo ba-e 
mikoenggipa do-orangko. Chanchiata, uarang baditan 
an-senge, kusi ong-e dongenggenchim. Matburingrangni mikoa 
ku-rangrangna an-tejrimjrim; do-orangni mejeka, jo-ong 
gukrangni mikoa chip chip; ringringganti jong-gilwengrang; 
sam bolrangni bilsi kari ma-ate ritim soksolani bimangrang. 
Maikai a-bri, chiring chisik, do-o matrang baksa manderangni 
janggi tangrimani! Duko suko ba ong-ronggija a-sel sokoba meli- 
ma gape ua chasongmitingo dongara aiao! Da o uarangko 
jumang jumangsa nikatpilaijok. Chasong gital re-bac, 
obostarangko nikoa, ia pilak janggi tanganirang bachi 
bilangaha? 

Pringni sni adha bajimango ka-asuangsuang dake, 
chanchianirangko rabite, Turaona rechakatbaaha. 
Chakatbaon, anga gari chalaigipako on-tisa ka-sinsin 
chalaichina aganbaaha. Gario mande sakbrisan ong aioba, 
gisikni jrima chanchianirangchin, motor garikoba jrime mal 
gatpetpeta gita an-tangde chanchipilaha. Re-bamitingo anga 
sorok samtangtangchiko niroroe re-baenga; nikpako nipako 
mikron okkaani giminde ong ja, indiba bano basako mai 
ong-aha uarangkoba mikronchi gisikchi poraibaengasa! 

Samtangtango donga a bri bo-rot bo-tot; indiba 
chonchongipa sam bolrangna agre, grimsisi srongsrong dake 
dal-gipa bol pangmarangko nikbaja, jeon chengo ramram 

saksan ge-san buring napna pa-ja. A-song mikkim chaatgipa 
chua chua bolrang bachitokjok, chanchibaenga. Ai! huro 
mangsa mikoa knaja; makkre amak wacheke jinma roaba 
dongja; do-rerap gakgakaba bachiaha! April jani mikka chisa 
chigni waana a-o pa-kape ritimbaenggipa sam bolrang 
tangsekgilgil mikronko okkaatoba, sal rakchangon sioldepe 
bon-aignok ine chanchibaenga. A-brirangde gadang gadang 
chupreta ong-ja; a-a bimang namen daknangbea. Banoba 
banoba dareng dake chudatgipa a-bidingrang gnang aro ukosa 
A-chikrang dodatari neng-bee songona nokona sokangtokenga. 
Ja-retgita re-ode wilwil bawil ong-a ine rama ro-ani gimin, 
dodatakon namnika. Badiaba songjolonade gingting 
nanggitotpila rama; attamsrangode aro jajong teng-ode, 
balgitchak matchok me-samrangba katpakronga. Da-ode indake 
ong-jahakon, maina nisigiparangde mandean ong-aia. 

A-chik manderang a-brini dedrang; a-brion dal-a, a-brini 
balwakon ringa aro unon janggi gisik ba-kapgimin ong-ani gimin 
a-brinan ka-paka. Unon rasong chaa; rasong man-a. Onkala 
biaprangoba A-chikrang a-song ge-e, song nok rike rona dongna 
man-genchim; indiba A-chikrang a-ding dogate, bal pangsiri 
nanga biapo song ge-na namnikbea. Unbaksaba, uano chiga 
ringani namakosa, chiga ringa kosakjoljolo bri bolgrim 
pangkamakosa; unon chi tangkama ineba ma-sia. Chiga ringa 
sepangoa, narang, kampil, te-brong te-gatchu ge-jolato namgipa 
biapkosa. Chikosakkode a-ba o-ja; a-ko ka-sinatna rakkia; 
songba mikkim chaa. Indide ia A-chikrangni atchu gitcham, 
ambi gitcham da-ororoni scientistrang, plannerrang aro rural 
development officerrang ingiparangni chanchianan batpile 
u-iakon? Maina, nikatenga aro an-tangba skia poraia 
man-pagipa ong-e ma-sia, ua atchu gitchamrangmang aro 
da-oni chasongo gipin rori sahep ku-sikrangchi dal-dale biming 
dona dakarangko. Chanchia, uaba name name ma-sina skode, 
na-a A-chik ong-ode, pilakan nang-on gnang, angon gnang. 
Chasongnan janggi tangbaenga, uon janggi ba-kapenga. 
Englishchi Hindichi biming bikote, habi jabi mingatode, a-song 
ge-jokma, chiga dakjokma ine angade namen ding-baenga. 
Dongtojabeenga! 

Romba A-dingko batbamano gariko dikdiksa dongdikate 
balwa ringmitingo, anga budepabegipa saksa mandeni, angni 
re-bagimin ramachi mikkange re-angengako grongaha. 
Bachina re-enga, Atchu, ine sandion, ua Mandalgre songona 
re angenga ine aganchakaha. Sisobrao angni jumango 
nikbagipa Atchuko, ia mandede nikrikchong-motenggen aro 
ma-sirikenggen ine rim-chipe uo sing-srangaha. Ua Atchu 
an-tangan Mandalgreni; Sisobrani Atchu baksan chasong 
apsan. Sisobrani Atchuni kattako janapon aro angni mejatamo 
nika jumangko aganon, Mandalgreni Atchu rang-san mikkang 
dingtang kattaan dingtang, ding-do ding-do dakesa 
aganba-chengaha. Ua Mandalgreni Atchuko anga Sanja minge 
okamaignok. 

Atchu Sanjamangni somoeo song ku-mong-nangrima; 
mi misi nammiting, ta-ma e-ching silmiting aro a-a mitim 
dongmitingni katta. Bol rapea dongkuja, a-ba o-e cha-oba bilsi 
chikking pangpilekosa apsan a-bako o-diltaiana. Da-o gita 
wenwen dareng a-ba o-taie cha-oba bilsigni a-jri donari ukon 
o-piltaio maikai a-ani a-sal donggen. Da-oni obostako 
chanchiata. Budepani agana gitan, mande okkrikuja mi 
bebenade, ine u-ina angaba ja-manchakjaha. lade ge-a gamani 
golpo, indiba A-chik manderangni gisikkoba angade tosusae 
nibaengachim. 

Atchu Sanja saksa ka-rak; ripengrang, jongtangrang aro 
songni nokni manderangko sahep gipokrangni nokkol ong-atna 
sikja. Jakgitelni gisiko dal-bagipa, rongjrie chanchigipa. Bang-a 
somoion a-songtangna, jattangna, songtangna, gittimtangna 
warachakbagipa ong-akon. Bilsi ritchasa sotbonga skangni 
kattako janapon, Sanja gisik bikildoe, budepaoba bil jaktong 
krengdoe angming golpo ka-na sikbee mesokachim. Ua 
an-tangan saksa a-songtangko, mandetangrangko gipinni 
nokkol ong-atna sikjachim! Janapaha, “Chengo angaba 
dambepittionin, duk chakbee dal-bagipa. Ua dukrangko duk 
minggija, sahep gipokrangni napbao, ku-cholsan ong-e 
warachakani pal, jattangko bamchina al on-gipa A-chik 
dilgiparangko gisik ra-baoa, angade bika ding-baaia”. Indakode 
skangonin an-chingni jatoba indakgipa namgijagipa, jattangko 

pale bote nokma raja ong-giparang dongakonmo Atchu? 
“Agannan nangjajok; indakgipa nianderangni giminsande 
A-chik jatdc tangja. Saobade, banobade namgipa manderangba 
donga. Gisik sinabe, ka-a be-nabe. Namgijani bite bang-e baija”, 
ine Sanja aganangchaaha. Onggimin obostarangko 
chanchiatpila gita Sanja rang san niwilwale wagam chikmijile 
sambao rong-te nikako til-e goataha. Atchu Sanjani somoiode, 
rama jal-ang dongja, telegram telephone dongjana. Bobil 
dingna kumongode, songsa songgipinona mande sruk watatesa 
sal manchiana. Bobilna matkol cho sonaba songni pante 
chadamberang ehrochro dakaiachimna. Meli-nangrimpagija 
manderangkode gitok sote, mangkimaataiana. Bichal achal 
grian, denggu ma su daktegiparangkode lime sottongaia, ine 
Sanja Atchu ka-kim ka-kim ro en golpo ka angaha. Saksa 
lengotta gangipa atchuni chanchia aro agana badita gamchata. 
A-sel donga : Sanjani chasongo biltingtingchi dakgrikani 
chasong! Chasongni kri uamangni chanchiani, ka dongani, 
jattangni malgrik inchaknang jaktong krenganiko hisape niode, 
ua atchumangni chasongo bang a ku mong-nangrime kam 
ka-giparangba dongakon ine an-tangde chanchibamana. Da-o 
uamanga bachitokjok? 

Anti-a kang cha-ako bano maikai ong achim sandion, 
Atchu Sanja indine aganaha : “Kaisim ole cha-a Nogil 
antichakoha. Mitama Damra anticha doangtokana. Na-kam 
bilsi ola Nogil antichakon da-ning! Jal ik, e-ching, kil ole pala 
i-chaan”. Da oko chanchiatoa, kilometre sotchet mangde re-na 
nanga. Uan ja-achi re-tekteke anti cha an salrang! British 
saheprang bon-tilonge chon-tilongc A-chik A-songko dokkol 
ka na man kujachim ina. Atchu Sanjani pilak golporang bilsi 
ritchasa sotbonga skangni kattarang! Badita me-a me-chik, 
pante-nomil, songni nokni mikkim dongkalgipa, mikasal 
matabol, matgrikrang gipinni nokkol ong-na sikjachim, ine 
Atchu Sanja mikchi u-site aganangkuaha. Saksa sakgni A-chik 
manderangko ua gisik mikrono nikatenga gita, uamangni 
jattangko al on-e, an-tangmangna Britishrang-oniko maiba 
man-dapanina kam ka-gipa badiaba badiaba Laskor, Sordar 
dakgiparangni bimingrangko minge on-aha. Uamangni 

bitningrang saksannin biming minggnigni ong-ani gimin da-o 
gisik ra-atja. Indakeba ua aganangaha, “Simsang chibisik jol, 
Rangmalgre, Mandalgre, uchi samtangtang aro kosakchi 
Nongal soktike, ong-onbapile, Arbela, Nokrek a-biding jolni 
A-chikrang namen ka-raka; jattangni a-na china sanalsoa, 
dingsoa den-soachim. Salgipengchapakni aksa mandeha, rama 
nikgija dakgijako pinikbrue, rimbadile slai godilata, mande 
sidilata. Songgimik nokgimik, mi jam jipu jipu 
dongpagiparangko British sipairang so-rurue so-prake gala. Mat 
mese bi-sarangko gita doke sate bamatahaba!” 

British saheprang A-chik A-songko dokkol ka-a 
matchotkuja. Mitam A-chik dilgiparang maibakai altuae 
bamaiaha; indiba tokrang tokchang dake bamgijagipa songni 
nokni chra depanterang, matgrik bilakgiparang aro songni 
nokni matabol ambi atchurang maming saloba gipinni nokkol 
ong-na sikjae, raken dingangkuaha ine agana. Mitam biaprango 
A-chik dilgiparangna maiba maiba dal-kala kamrangko on-e 
jakkale, gipok sason ka-giparang budirangko chalaie, ua A-chik 
dilgiparangni jakchin gipin manderangkoba gisik 
nom-domatahana. Ua somoioba an-tangnasan lapko rike jatko 
pale cha-giparang dongachimna. la namgijagipa A-chik chol 
donggiparang, an-tangtangni jat an-chiskako jawana 
bamtektekna al on-giparang ong-akon? Indioba uarangko 
nigope chanchie gisik su-dikdikaton, nikna man-gen-ia A-chik 
A-songni bijatchi Nepal den-ram prap dal-gipaoni, Simsang 
chijol Simsanggre, Rangmalgre, Mandalgre aro uchi Nongal 
Bibrani diltugipa biaprango, buringrango songdonggipa A-chik 
manderang, nokdangrang pilakan rang-sande gipinna bamjaha 
ine u-ina bang-bea sakkirang dongkuenga. Da-alona kingkingba 
ua songrango donggipa A-chikrango A-chikni dakbewal 
rikbewal, ka-rakani jegalani gun dongkuenga ine nikata. 

Atchu Sanjani agana kattarang chanchiako ong-katata 
aro da-aloba nipilna cholko on-a. Bebe, ia salona kingkingba 
ua aganbagimin jolrango donggipa A-chik ripengrang 
ka-rakkuenga, jera ra-kuenga. A-chik ma-gitcham 
pagitchamrangni mania bewalrangko ripingengkuako nikatna 
man-a. Mingsaosan olgrokangenga : “Meli-nangrimao”. 

Basakoba gronge golpo ka-tainamo, Atchu, ine angni 
aganon, uade golpo matchotkujani gimin golpo ka-angkuakon 
namnikengachim. Anga chanchiskaa, bils ritcha bate chasong 
pangpilgiminko nipilatani kattade wal sal dondikgija aganoba 
bon-jawa. Angade re-a mikkangchiko re-angkuna chel-beenga 
aro maidakgipa obostarangko grongkugen? Angni re-bagimin 
ramachi mikkange Atchu Sanja sel-u chokot kottanie ja-achi 
re-angengaha. Mikchidingding dake anga uni re angnasigipa 
ramarangko nipil nipile, Turaona re bataiengaha. 

Ian angni gari dondike dikdiksa neng takmitingo Atchu 
Sanjako grongani katta. Haida ua Atchu budepaan Sanja 
Manda Sangma ong akon? Bebeko aganode, uaba angni 
jumango—saljumango— nikbaasa. 

Ua biaponi rc-chakatbae, anga sal dobaahani gimin garion 
on-tisa tusidimuangaha. Re-bae, re-bae anga Selbalgre 
Rengsangre sambajolona sokaha. April ja ong-ani gimin 
a-barango mi ritchok ritchok chabaarangko nikataha. A-ba 
so-ani kamspa bolitchongrangko chong-mrot chong-mrot dake, 
a-ba nokgiparang chimongtokengaha. Gal-da, me-rakku ine 
gogiparangba bijak jakgni naengaha. Songni bi-sa 
chadamberang a-batangna jamdap riktokenga, nokking 
pintokenga. Mitama bol salakimo mesal ra-angako enge cha-e, 
lau dokraoniko chi ringtokenga aro ohojolatenga. Salde raka, 
indiba balba nange ka-sina. A-brini bi-sa ong-e, silni tala batio, 
glasso chi ringchakana aro mi cha-chakana bate, lautokni chi 
ka-sin aro e-salo chu-tepa mi baditan cha-to ringtobata! Nikate 
anga namen kusi ong-atara! A-brini mandc, a-brini jat,je gnang 
uno chu-ongnike kusi aro Jakgitelo ua somoio janggi 
tangtokengara! A-ba nageng chiringkolni ka-sina chikjima 
chiko sawa wa-a sottonge, chidare chokot changataoniko da-oba 
chi ko-dotaie mesal cha-mananiko neng-takenga. Nie roe aro 
an-tangkoba uamang gitan ong-atpae kusi ong chakako maiko 
agankuna! Meatamna me-su am-joljole re-bagipa ambi 
buchumako nikata. Mikkang sikrepjok, dil-dil dal-dal dake 
arobak, su-chengkil kamberangko jakkepe ra-baenga. Chola 
china dongja, bimangtangon salni ding-ako, mikka wachiko 
ra-chaka. Maikai baichong-motgen mande! Indiba na-a aro 

17 



anga salna chatta wingipa, ba-ra kancha chingipasa saa ding-a 
jobot. Maina indake ong asai! Dal-bea chanchiako iaba naata. 
Da o skia man-ahaoa, bang-en neng-nikani dongjok. Bilni 
kamko ka a dongangjajok. Jaksi gong-sachiba kam ka-na 
gong jajok. Wa-sing weng-sa sottongjajok.du a dingsa chitna 
changjajok! Complain ka asa kakket. Ja-pa a mang nangjajok. 
Buring napna pa-jajok. Dos mai? Skie ra an baksa, bilni jakni 
kam namen gamchata ine u ioba u ina simsakjajok. Biap 
a damtang, chiring chigatang ine sandi-ripinge songdong 
a chana gualengjok. Samtangtango pangchakgrike janggi 
tangani cholrangkon gimaatbaengjok. Gisik mikgittalo 
chanchiroroe, da-ode anga Turachi mikkange re bapilengjok. 
Chanchianide bon-baja; da o re-mikkangsa. 

Noktangona sokeon, salmatchi batjok, sal gonggeangjok. 
Attamo seng-gnangkale tusina chanchioba, tusina 
man-ningjaha. Walpaksa neng pile an-pil ketchie tusiengon, 
anga jumangchide Atchuni aganatgipa A-chikrangni anti a-kang 
re-gipachi sokangjok. Nogil antiona awa Sisobra joloni seng-sot 
ga-sot re-genchimoba, da-oni kilometre 8o mang orig-gcnkon 
ine chamatenga. Songni manderang maikai anti rc-o tarisoa 
pilakkon nikbaa. Palna botna nanggipa bosturangko 
jenggerango gapate, kok kerangrango ole kee jinma jinma me-a, 
me-chik, panic desa aro songni me-aparang anti re-angenga. 
Uchi songonaba, bobil gnal sokona, vval a chia jokona mitam 
choligiparangko songo dongrikatenga. Ramao cha-na al-ikka, 
merong uarangko nokmechikrang e-salo tcpe tepe olgiparangni 
kok kerarango on-attokenga. Songoni chakatbaon, me-chik 
desarangko jangchi done, mikkang ki-sang re-dil-sachakgipa 
donge, songni ramako rue rue ong-onbaenga. Jumango 
uamangni indake re-angako nieba kra-ma-gapnikbejok. Walna 
skangan badiaba biapo waltuani a-tip dakna am-enga. 
Budepakalgipa salakkim bolgongdap okkimao, bangtala biapko 
basee uanon seng-gnang a-tip taridilenga. Ua skanggipa a-tip 
Arbela a-brini okkurion ong-a. Simsang chi ta-siri jokangenga; 
ukon ko-e mi chi song-enga. Biap bicham bol bijak den-dape 
panterang antokenga. Mitama bolcheksi wa-cheksi a-bolna 
kolamenga. Gantong sole, wa-al gope donna tarienga. Me-chik 

me-a melie mi sam song-alenga.Dolprako sakchibonga, 
sakkolgrik komija. Apsan meatam cha-tokenga. Seng-gnang 
balgnang walna skang cha-mano, sada dol-e ringtokenga. Saoba 
gongmina ra-bitako doke roatenga. laba nambegipa tom-dakani, 
gronggrike charim-ringrimani, rorimani inc anga 
chanchiatenga. 

Anti a-kang re-osa, obostani kri somoi re atani, knae gisik 
an-saoatani chol ong-a; mingsara an-tangtangni atchu ambini 
kattarangko giproroatani ong a da nang, ine anga nikata. 
Gimikande katta aganna doro ring-na saptokaija. Kattarangko 
golponi kri ritchurikrikangna aro sul melima-gape golpo 
bon-changatgija. laba sea-jota grioba A chikni ku-tangko 
ripingani gun. 

Waltingangoa, Katta aganna changgipa tugangborae, awa 
Balwa, awa Dikkimangni Kattako bitbatgija wengwatgija 
aganangenga. Gusukremtaitaie agangipani Katta minga 
ga suangana jinina jinma ku-chakatenga. A ning mitapsni, 
chiga chiningsniko Dikki Bandimangni re angani gam-ako 
“tairimrim tairimrim” ine mingangon, jinmaba tusia paksa 
mikgittal paksachi ku-chakatenga. Badita waltinga indigitaan 
Katta agana ga-suroroangenga. 

Da-o gita sea-jota donggijaba, atchu ambini Kattako 
ku-siko bil-tome roaigija, gipatna ripingna, agan-ku-skie 
donangnara, mande gitchamrango taning bang-na nanga”, ine 
anga jumango chanchibaenga. Somoi salko indin re-ataigija, 
anti a-kang rc-o, gitcham jatni gamchatgipa jatni 
bebera-a, mania aro dakbewalrangko indake chasongna 
ripingbaaniara, da-o see jote donna changgiparangna dal-bea 
ra-biani gita angade chanchibaenga. 

Songsani manderang ong-ja; songsongantioni Nogil antiko 
cha-na re-batokenga. Gronggrikenga tua a-tiprangon. Songsa 
songgipino saa-sia cham-a bon-a, gro-a-sel, mandeni janggi 
tangani pilak nangchapgipa kattarangko ku-on-agangrike katta 
meligrike, nama namja ku-patttigrike re-angtoka. Sal ding-ako 
ding-nikja, rama chel-ako chel-nikja; jinma jinma 

re rimangtoka. Mia misi bitchilrangko inagita, ge a gamani 
bitchilrangko awa antio ra-bana,amintang grongo on-etna 
ku-rachakgrika. 

Da-oko jumang nikaton, A-chikrang u-iako u-ija dake, 
ma-siatangko an-tangkon parakna pa-jae, ku-sik do-ga ogija, 
kolomtangko sena-jotna jakkalgija dongako nikata. Da-oko 
chanchiode, rokomari cholrangchi, ma-ambini ma-bidingni, 
jatni an-chini, chi-a toa kattarangko ripingani ong-achimkon? 

Chasong re-angaha aro gipin chasong re-baenga. 
Obostarang dingtangaha aro dingtangangkugen. Jatni naina 
dakbewal, ja-dil sikgimin jakkalanirang, agananirang aro 
manianirang bon-tok chon-toke gimaani ong-ja. Jatni 
krongrang-chra mongting wa-ge ja-tingrang, awa ma-bitchini 
ma-ambini nokgiparang, namchik jakpa, gri sokchi, noa 
namchik, chra angde pilaknan tikatgimin dakna nanggni 
kamrang gnangchim an-ching A-chiko. Da-o bachin grang chae 
bilangnasia? Anga an-tangde ka-donga gnang nichaksoenga. 
Ja-dil ja-pang gimana gimana dakangengoba, chasong bawile 
bimangtangona A-chikrang ong-epilgenkon? Chanchiatenga! 

lachi mitam pante awalekrangba awa gongmina doke 
rotokenga. Mitama wa-ko bangsi putoke, sike rotokenga. 
Saobara gonda doke roenga. Badiaba mama adaranga nona 
namchikna, baoba am-e nike ra-bajolna manchiangenga. 
Aganangenga, mikkang antio, grongo namsango, ramao 
jal-ango, anti cha-na re-bao, me-asako siktate ra-bajolna gisik 
ma-tang chanchigiparangba anti re-angtokenga. Saobara 
nikgrik nigrika gita mikkang ma-sina skeba demechiktangko 
rimbitangenga. 

Mi bitchil, misi bitchil, genasi, nakap, radipi, rokomari 
bitchilrangko sandie ra-bana manchienga. Katta bo-na 
changgiparang jinmako kusi ong-e ka-dingdilenga. Rokomari 
gronggrike, tom-dake, pring seng-mitchibaon. Arbela a-tiponi 
chakatangtaienga. Re-bae uamang Chidare Bokmao sokeaha. 

Chidare Bokmao chidare ponggni gonggrot, ta-rakbee 
jokenga. Uni sambao a-dam ra-e song-enga chanenga. Mejal 
attam gitan walko re-atenga. Tusigipa neng-e tujok. Mikrakgipa 

sada dol-ako seng-wat bila bila ringtokenga. Knalde Nogil anti 
sokgnok. Uni walode jajongba nambee teng-enga. Salgi tangsim 
ronggrikao hajal askirangba mikjret, mikjap dake nionatenga. 
Anti re-bagipao, saksa pante gnang. Uade jinmao rooba rosiksak 
dongsiksak dakari dongenga. Atipo nomil sakgni 
dongpagipaoni saksana gisiko chanchie somoi re-atenga. Anti 
a kang re-ao basakobade indakeba ong akon ine nikbaenga. 
Uani kattakode intangosa dingtangmancha ja-rike niaignok, 
ine angade chanchiangenga. 

Pringwalni chakate pilakan arobataibil-sa Nogil anti sokna 
mepring cha galgale re-angtokenga; maina attamode a-tip dake, 
seng gnang balgnang antion waltukuna nanggen. Pring seng-o 
Nogil antidamo ola keatangtangko bostuna srena 
chamtokenga, dontokenga. Doltangtang a-tiptangtangon 
damsan song-e chane cha-e tunasienga. Awa A-bengchini 
mande, saobara Match! join! mande, joltangtang gita, 
gronggrike gopsop ka-eba somoi re-attokenga. Me-chik 
desarang gana re-king pal-tang gantoka aro me-asaranga gando 
lengotta ganachek; indimangba maming misil mikkratani gri 
namen rotok dongtokengachim. 

Nogil anti A-chik A-songni saliramo a-kawejolo ong-ani 
gimin rori banggal ja-golangsi bang-a; a-kaweo man-gipa 
bosturangko ra-bae antio palna a-bachengmiting. A-chikrangde 
na-kam bilsi olna, kari bilsina minge anti re-angbata. 
Banggalrang gakgu gakjak A-chik ku-sik agane nina jotton 
ka-tc)kcnga. 

A-chikrangba Banggal ku-sik ku-sa ku-gni aganna 
sningtokbaenga. Basakoba basakobade dolgnian u-ina 
man-grikjaenga. Ua bilsi salrangmitingo indakeba 
choliattokenga. Pala sim-a sregrik ra-grik dake matchotman-o, 
songtang noktang pil-na ine mande sko chane simsake 
re-dilgiparang jinmako dilbataengjok. Kari palgiparang 
a-kaweni Banggal gitchu, na-kam palgiparangba uamangan. 
A-chikde na-kam rame cha-kuja; Banggalsa na-kam rame 
cha-chenga palchenga. Na-kam palgiparang rorirang gitchu. 
A-chikrangde ripoe ba gittang so-e cha-aiachim ina. A-chikranga 
na-kam bilsi dattoka. Wachijoko rama bring dikani gimin, 


21 



mongma matcha jalani gimin, namen anti a-kang re-na 
kenbegni ramarang ong-achim. Ru-at tampi bang-a. Alda 
nokrang dongjachim. Chanchiate, badita neng-bee indita sal 
ramarangko re-baesa nanganirangko man-a. Da-o banona 
sokaha? Aiao! Uarangkode nipilato jumang jumangsa angade 
nikatenga. Anggitan uarangko chanchibewale nipagipa A chik 
manderangba dongenggenkon? See-jote rakkiade gri, poraia 
gripitti; indiba A-chikni ong-anggimin itihas pangnaba 
gimajawa. Ku oni ku ona, pagipa ma-gipaoni degipaona, 
degipaoni su-ona deona aganritingbaemangba A chik uko 
rakkibaenga. Golpo aganachi, wal tim roao, mela mangdongao 
gronggrike, chasong re-baa re-angako nikrikpana an-chingba 
man-pae rasong chabeani ong-a. Taning an-chingo donga; 
jakkalna chol ong-kujama? Anga jumang gita nikbaoba, 
obostade uan chong-mot ine mikgittaloba nika. Chasongni kri 
obostarangko re-gronge an-chingko ianona da-alo sokbaatgipa 
atchu ambimangna maichi gro chotgen? 

NIPILATON RITCHA BILSIRANG : 

Chadambe Saksa 

Indakeba ong-a. Chengo Nogil anti cha-na re-ange 
re-bapilo, pante jinma wekoba wekpaja, ka-dingako nikesa 
ka-dingpaata dake, jinmao asongpae roenggipa pante 
chadambede maikon ning-tubee chanchiengasai! Chanchian 
ta-rakbeenga gita anga nikbaa. Ukon angade ja-rike niangenga. 
la pante matte dakgipade ong-jane; uni gisikode dal-en jattang 
a-songtangna chanchibeani donga. 

Nogil anti cha-na re-angon, uade pala, brea-srea, 
iarangkode dakgija, A-chik jinmani anti cha-na re-ango mai 
mai gital dakbewal cholonrangko skibaenga, man-baenga, gital 
cha-a ringani bewalrang aro rorirangni tol-bokbokako man-e, 
maikai gisik brangenga aro unan gisik nom-angenga, ukosa 
nichokkibeenga. An-tangtang A-chik gita gisik sronge 
chanchiaienggen ine chanchiari, ropa chopakon 
bebera-tokenga; ukosa ia pantede nichokkie chanchienga. Anti 
re- a rikkit maiba gital namgijagipa dakbewalrangko 
man-baengama ukoba sriksrik nirikenga. Indakmitingo, soa 

sima golporangko ka e, balchigranggrang napilep ku-pilep dake 
rotelaigipa pante saksakoba uno nikbaa. Ua A chik pantede, 
rorirangming joribake, jawarangnasa lap daktime, 
palanirangko rorirangnasa dam sikona sikdoa dake bikpil kam 
ka enga. Jattangna, a-songfangna, songtang-noktangna mai 
namgijani ong-genchim, on tisaba sa dik-chanchiani dongja. 
Ua denggude songo-nokoba tik gri dake, rorame cha gipa saksa 
Bokbok ingipa ong-ana. Namgipa, chanchininggipa pantede 
Bokbokni kamrangko nidikbaenga. Songni nokni manderangko 
Bokbokni cha-bokako, ua pante ninan ambajaengjok. Mai 
cholko dake, iarangko champengsona man-gen, namgipa 
pantede chanchibeenga. 

Name chanchigipana pangnan cholde donga; 
donggijakoba dongatna nanggen. Namgipa panteni bimingko 
Ka-san mingana. Bimingna kraen ua gipinrangna, 
mongsongbate jat-an-china ka-sabea ina. 

Songchi-nokchi sokpilo, Ka-san ka-sinsin maikoba dakna 
chanchienga. Songni Nokpanteo pante jinma tuna gadotokon, 
Ka-san nikbaatang, nirikatang aro mikkangchi ong-bagni 
obostarangni gimin, tugangborae attamantin golpodilenga. 
Walsa ong-ja walgni ong-ja, walantian uarangan Nokpanteo 
golpo. Da-o panterang namen chanchina a-bachenge, apsan 
gisik ong-angengjok. “A-gittal rorirangni dakbewalrangko 
ja-rike, cha-bokani aro kong-keske chalakki dakanirangko 
an-ching A-chikde dakjana”, ine Ka-san ripengskarangko 
ku-mongenga. “Indakgipa mande an-ching giseponin 
ong-katode, jinma jegalna; maina uaba A-chikni bewalo gita, 
jatna signi ong-gen”, Ka-san aganenga. Panterang 
golpomitingoba, mitam mitam jakni kamrangko ka-joljolenga; 
watenga chengenga, bimang sol-enga. Mitam aganenga, 
Bokbok an-tangko namatjaode, uko galsrangna. Chetchat 
c lietchat, chanchiatangtang gitan aganenga. 

Indakmiting chachao, Bokbok Nokpahteona gadobae, 
saksako doktopeon, jinmarang uko nina sikgija mikgitchingchi 
niattokenga. Saksade saksa nidika amjae, Bokbokko bilma 
bilma dokatsrangjok. “Rorina mikpakma nikande nang-maba 
nang-koa neng-jaba; jat a-song chatchi ba-beko sankan 

nikansa,nang maba dingding ku-dimamingba;gualjok, 
Bokbok!” ine Saneng inatenga. “A-chik ma-giparang dingding- 
ka-dinge, bi-satangna sokkane aldue, ja pingtangko ki-gong 
chane, okgimu algimueba, deko sa ko skiaba. Dal-ang chuang, 
a-song chigatangko nirok-sandibo, ama anona chel-chakbo, 
rim-chakbo inako, Bokbok, da-on na-ade gualjokma?” ine 
Ka-sanba ka-kime aganatenga. Unon Bokbok ingrimako man e, 
on-tisa jada sie dongani ja-mano, draen jinmaming 
asongpa-brokjok. Bokbok da-o an-tangni gualako nikatakon; 
ba maming namgijako miksongjaoba indin bokboke nengrabee 
janggi tanggipa pante ong-akon. Jeba ong-china, ma-siatako 
man-e, Bokbok da-o jinma baksan chanchiao apsan 
ong-panakenga. 

Da-o Bokboko atchiramna, ba-rima ba-saana ka-saani 
gisik napbaenga. Songni chiring chiga, buring bolgrimrang, 
tangsek a-brirang dingtang bimang gita Bokbokni mikronna 
ong-nakenga. Salsalantio Ka-sanni agangipa kattarangko 
agantaitaienga gita, knataitaienga gita, uni nachikkolo ganti 
ringringenga. Pante desaskarangba uko da-ode mittele 
aganbaenga. Gisik pil-baan baksa, bilsi brikalbajok aro ning-tue 
chanchianirang sokbaengjok. Haida, ja-manchide rongjrie 
chanchigipa chadambe saksa ong-naba donga. Badine agano 
mai miksongani, badine agane maia budi chalak dakengasa, 
Bokbokde roriming baju bakmitingon ma-sie ra-aha ina. Da-ode 
che-em che-em chanchibewalesa, nipil niksot dakesa uade 
niskaengahana. Ka-san, Bokbokko saksa jakkaltogipa ong-gen 
ine niksoenga. Ku-sik gam-brebregija tom-ao asongpae, 
namakoba “Oe”, namjakoba “Oe” ine ra-chakaigipa 
ripengrangna bate nambata ine Ka-san niksoenga. “Hudu huda 
dake kattatangko minokpilgipa manderangde, da-obatai 
namtaija ine A-chikrangde aganronga”, Ka-san chanchibeenga. 

Adita ripengrangko da-o Ka-san man-angenga. 
Walwalantin Nokpanteon a-songni jatni obostarangni gimin 
panterang golpotokenga. “Jawa gipinrangde baoni a-tangna 
chitangna gita ka-sagen. Cha-a raja cha-e, ringa raja ringe, cho-e 
wang-e, morokroke pilakkon ra-angaigen”, Saneng tapa gita 
agandapatenga. Basakobade jattangni mitam manderangkoba 

jaksi otate mesoktokenga. Uamang gita dakpaaiora ine pil-sa 
chanchia jegala dakpile sal wal re-atenga. Indiba man-ja! Da-al 
nang-ni cha-ako, da-al nang-ni maha maha dakdilakode, knal 
haidade! Mai tik! Ka-ara amja bilara sokja dake jinma jinma 
ji-ja ji-ja Nokpanteon golporongenga. 

Aganani bon-jawa, sai-intekani ong-aigen ineba pante 
ma-sia. Uni gisiko dakgrikenga. Indakgipa nokdangrangni 
manderangkoba sakantikon minge minge gisiko tikkit tikkit 
chane niatenga. “Namja” ine nikatenga. Ding-ol gramchichi 
ku-sa rongsa cha aba baditan kusi! Ugita apsan chanchigipa 
manderangba bang-a ine nikata; indiba namgijagiparangan 
pakma. Ong-gijanade pante maming saloba gipinna bamjawa. 
Jeba ong-kan aganenga. Tip Tip gokarekgok. Wal 
seng-baengjok, do-bipa changra gisikatenga. Tua paksa, 
mikgittal samsa mikrakbaenga. 

Uiiomiting chasongode, A-chikrang ge o gamoba, mia 
misi man-paa; a-a mitim dongeming gamo-ge-o indinari ong-ja. 
Pante desa gamu gong-a, a ba a-tot dakpaa, korostangkode 
amao apao nengncngari bi-na nangja. Songgimik sarako duule 
nok rikmiting; nokni ro-aba mik sotdok, mik sotchet ong-enga. 
Cha-u me-pu inditaja. Songni mi jamrangkode song a-gateosa 
jinmaan riktoke, mi-misi paktoka. A-selde songo noko wal-jok 
chijokoa, okgimu algimu brangna kena A-chikrangde. A-gateo 
jam rikoba, jam do ga chipari, dala tekna nangja. Inditan 
A-chikrangde Mini Amao, Misini Amao ka-donga. Uan, 
Rokkimemaan dongtimaigen, ine bebera-a. Uni ortode ua 
chasongo mande mandeskaoba ka-donggrikani donga. 

Ka-san aro Sanengmangni chasong bilsi ritcha batangjok. 
Uamangde lengti gana jaksibri; mande dal-a bolchaa, 
chananga; ku-rang ka-kima. Lekka skia dongpajaoba Ka-san 
mande mikkim chaa; troskarangba una bama. Ka-sanni ku-sa 
aganako namen gamchate ra-toka. Ma-na nona simsaka. 
A-song chigatangna matcha gitan rana. Nipilaton, re-anggimin 
ritcha bilsirang! Indakgipa A-chik depanterango ma-a paaba, 
ano namchiktangrangba ka-donga. Uamang u-ia, “Jat, A-song 
ripingnade sanalnaba nanga, ra-binaba nanga aro 
niksamsonaba nanga”. Jumangatgija mikgittalo chanchi- 

ning-tuatode, pilak nanggipa gunrang Ka-san aro Sanengni 
chasongon dongakon inmanpila. 

Jumango anga chanchibaenga! Ua seng-gipa matgipa 
bilakgipa, bika rakgipa, chanchiao kimkimgipa ong-na nanga. 
Anga an-tangba uko namen de-mittelpaenga, una 
ka-dongchakpaenga. Nipilate anga ritcha bilsinikosa jumango 
nikatenga. Indide da-aloba uni dea su a dongchongmotenggen. 
Da-o uko sandie man-kugenma? Ua panteni an-chi bidingkode 
uni chal cholonrangkode saoba dedrang su-drangoni 
man-riknade nangtela ine chanchiata. Bimik nataia gita, 
dongde dongenggen ine ka-tongtango anga gam-brebregija 
betbete robaenga. Chasong re angoba, ja-dil ja-pang rohirika, 
tangcharika, ge-songrika; ja-dil bakchotja! Uade dongakon 
ineba nikata. 

A-chik A-songni a-mango, a-salo chatelaigipa sam 
bolrangde, nirokgipa sandigipa chi rutimgipa griba, skatangan 
chaaia. Biapni kri, a-mangni kri, a-salni kri, a-koba jejawa. 
An-ching manderang an-tangtang nosto ka-e gimaatna jegita 
jotton ka-oba, mikka chisa chigni waatjokon ritimbaa singsolbaa 
gita. Chanchiode indake nikata, gimaatani kam pangnaba baija; 
gimaatna kam ka-giparang an-tangtangan gimapangpilaia ine 
agana gitan ong-chongmota. Bilsin bilsi re-angao nirike, indaken 
ong-aba ong-baenga; indiba dal-roroaniko dokchonnade 
man-bebea. Ong-telaiani bewalrangko an-ching ra-biode, 
an-chingan sipila. A-chik A-songni sam bolrang gimasrangnade 
man-jawakon ine pil-sa pil-sa chanchia. Uko chanchi-aganode, 
chasongsa nikbaako tangengpittion nikkuna ama. Atchu 
ambima-ang poraia skia grioba, salko jako nirike kam ka-na 
changa. Uamangoba niksoani gisikde dongchongmota! A-chik 
ong-pagijagipa manderangna sanalani donga. Mandeo 
sanalani, susaani aro ra-biani gisik dongjaode, ua tol-orot ichi 
uchi ong-jawa, gisik do-tekmea. Uko niksengjawa. Indaken 
A-chik jatoba a-na china, a-songna chigana sanalsoani 
chengonin donga, ine nikna man-a. lani a-selsa awa Saliramchi 
Ron a-song, Salgipengo Rori a-song aro Salgro-Salaraino Rori 
aro gipin ma-malni a-brini manderangni donggisepako 
man-gipa A-chik A-song chongipa ong-aioba, A-chikrang da-oba 

jatni dakbewal rikbewal, manibewalrangko gualgijan 
ripingbaenga. 

Basakoba basakoba ong-telaia bewalrangchi a-gilsakode 
obostako mesoksoa. Bilsi ritchachi chet sotskusni, June jani 
chi-gnigipa tariko A-chik A-songo dal-begipa banggrianiba 
ong-aha ine agana. Unomiting, “Sabo sarang, bisi kanchirangko 
ra-angchina” A-chikrang miterango bi beahana. Mitam 
kritkuenga, mitam mitam torom gitalrangko ra-bamiting. 
Bang-a bang-ja gital gital toromrangko skigiparang ong-katna 
a-bachenga. Ka-san aro Sanengmangni Nokpanteni 
bewalrangko A-chikrang gualna gualna dakangenga. Gisik 
ka-sinangenga. Tong-kandi lekka skie ra-ari, ichiba uchiba 
ong-gija dake dakgipa A-chikrang atchinapbaenga. Tong-sa 
Bengali, tong-sa English ra-chape dal-batokenga. Ua somoi intal 
A-chik Ku-sikni chi-a toa, ga-sua aro mitimako uamang 
janggilitangenga. Rokomari jajaatani chasong ong-baenga. Kni 
ro-e dongipakode skul napna on-jawa ine agantokenga. Skie 
pattie on-gipa A-chik manderangde dongangjaengjok. Nipilaton, 
changsatai A-chikrang guang sringaoni ga-aktaitaia, 
maldotaitaia gita chasongsa re-angengaha. 

Indakmitingo re-baaha 1950. Chasong dingtang nabajok. 
Ka-san aro Sanengni bitchri chae dal-roroe, dongspa A-chikrang 
dingtang melae tom-dake chanchiani ong-engjok, indiba biapde 
Nokpante ong-jajok. Obostani kri kri dal-bate chanchiram biap 
dingtang ong-engjok. Unomitingde na-aba chukale poraimiting 
ong-akon? 

MATABENG PANTE 

Matabengni Pante Nangwan Marak ua salrango maikon 
chanchienga hai ja-rike nina. Uara jinma jinma anti a-kang 
re-o, Achikrang mai mai obostarangchi jatni chanchibewal 
dakbewal rikbewalrangko gual-jamangangenga uko name 
ning-tue nirikskaenga. Angni nikbaode, ua gando pal-tak 
ganmiting; sisa gane, narikki gane, nachilo kil siksepe gangipa 
bilsi 21 ni pante. Ua Matabengni A-chik, uni gingting chua, 
mikking dal-a, kni ro-e dona aro kni bike kotip kadoreka. Pante 
mikkim chaa. Ja-patte jakpatte mong-sike dal dala. Changroani 

kri uni bitongba bil gnangsu gnangsu nika. Bang-a A-chik 
nomilrangan una mikchaoba, ramram samsam uni chanchiako 
parakja. Pante desaska uni mikkango ka-ding wakreke 
nachilakna pa-ja. Uo gisik aro bilba donga. Da ororoni chasongo 
gita kang-kare dengdobik, pakkreng kom-cholchol dakja ine 
anga nikbaa. Ua rorirangko mikron niatna sikja. Raken a-song 
chigatangni gimin chanchigipa ong-akon. Saoba ra-biode, ua 
gipinna senggijan chagrongakode saksanba warachaka. A-song 
chigana ka-saani gimin ka-pake, a na china sanala. 
Jumangchiba anga ua A-chik chadambeko nike, uni dakbewal, 
chal-cholon aro chanchiningani kamrangko mikchabec suk 
ong-beenga. Jumang gita nikaioba obostarang bimang 
mikkangrangko da-o nikoba Matabengni chadamberangko 
apsan Nangwan gita nikawai! Unon tusigijaba jumang! 
Jumang mikgittalsakon! Chasongni re-engani kri, indakeba 
basakobade apsan; basakobara dingtang ong-engode ta-raken 
nipiltaie jat a-song ja-ku de-na nangengjok. 

ANTI WEBAPILA 

Brea srea matchoto, da-ode Nogil antioni songtangtangchi 
pil-batokenga. Uamang saldok waldokmangde anti cha-na re-on 
sal re-atna nangachimna. Apsan rc-bagimin a-tip, rama- 
jal-angrang gita damsan re-pilangna nangana. Meja a-tip 
dongbagipaona sokon, biap bicham tarie, meatam mcpring 
song-e, songchi doangtaienga. Nogil antioniko na-kam chelna 
wachek ingipako pa-ang pa-ang me-chi kapachim. Unomitingde 
na-kam namaan bakon ra-breng! Am-bol kokkrengo ola gita 
sike olna man-pila ine agantoka-golpotoka. Ukoba palao tojana; 
mande gengwange on-ao badita ja-a sepa indakesa sreana. 
Na-kam mitimara ji-jo ji-jo! Uko jumango nikbaenba anga 
ku-chi mittapmanpilenga. Hai, da-oko niatskana. Ua salrang 
dongjahakon! Pilakchin bilding bildang ong-e ia na-kam na-so 
bebeonaba sokahakon! Chanchiate, badita bilsirang 
re-angmano obostarang dingtangbejok? Aro maina? 

CHIDARE BOKMA 

Anti a-kang re-oba, brin-bawe nangchapchapgipa 
golporang bang-bea. Chengo Nogil anti cha-na re-angmitingo, 

Chidare Bokmao waltuangan walo angni nikbagipa pante 
saksani gimin skangan janapba-manjok. Ua pantede songoni 
re-chakatbaonin, saksa nomilnasa gisik on-babeenga. Nomil 
ua panteni songsulonin ong-ana; a-sul songsul ong-oba 
jringnade grongna man-jana, maina ua chasongode niam 
rakbea. Pante kang-kare rakosa, nomil katta meliosa seke 
katode, song chel-kalachi seke-bale kattokanakon. Uamangde 
indita bika rakkuja aro chanchisoaba dongja. Tingring nomil 
bi sa, bilsi chi bongapitti aro pante Mingnen bilsi chi-snimang 
ong-aiengpitti. Tingring nomil te-rokbal, chono chonbreja, 
mikterokrok; kni ro-a aro kesot bakjak done kni bikatode silaba 
sila. An gil nama; penateng gitchakanan chikwake cha-o tosu 
tosu nikmanpila. Sisa gane, nabibal ileng pileng dake ganmaia; 
pante desa mikchasu mikchasu nikataia. Mingnen an tangba 
A chik pantena kra kra bilming jakming rake dal-drobamiting. 

Hai nina, Chidare Bokmao waltuangan walo ua pante 
maikon chanchienga. Un walode jajongba jarambong; salgi 
tangsim pang sangsang; bangbango askirang ching chet rikrak 
mikjapenga. Somoi attamprang aro obostade ua pantenade 
da-nang! Pantede chanchian ong-gekaiengjok. Jajongkon uni 
mikchagipa nomil ganda, askirangkon nomilni ripeng baju 
dimbrarang gita pantede chanchia. Balwa balsrisri balbaakon, 
Tingring nomilsa ka srisri okanienga ganda pantede 
knabingbange, an pile kelchie niwilwalskaenga. Basakon walba 
seng-gnoksai, pante chanchibeenga. Bol pangsao dan-danari 
saksanba jaksi pe-krep pe krepe wal re-atenga. A-tipo 
waltugiparangde henggok ra pile, mitama putput pat pat 
rang spoe tusitokenga. Do gisika buringni do mesal changsa, 
pante tusipakuja; gnigipa do gisikako knana skangan pantede 
bolo dan-dana baibai tusiangskaengjok. 

Pringo chakatninggipa me-apa tokaparang, wa-al gope 
donao, am bol so gate jrao jrao ching-baoa, sada dol-e 
ringchengenga. Mi sam song-na mepring seng gnang cha-e 
re-chakatna ine de-mesatokenga, chamesatokenga. Saksaba 
saksana nisigrikgija, apsan song-galgal changalgaltokenga. 
Jinma tom-dake cha-o mi napkala, bijak samjak jeba ong-chong 
tobate ga-subate nikaia, ine golpororoe cha-na taritokenga. 

Pantede jajong napangpilosa bolo dan-danari tusiangahani 
gimin, pring seng-o gekgak gekgak jikjakana prikprak 
chakateming, miksubrakari mepal enge cha-paenga. 
Cha manoa, kok olmak pinangtoke, koktangtangko ole 
re-chakatenga. Me-gol sote sol-ako, wa-treko chainos dakako, 
re bapile waltutaio jakkalna ine bolmitik ja-tingo nomilrangba 
jotkete donangenga. Buring agal jokjakal ine me-apa 
budeparanga lautokni chiko de-e satkikidapangenga. Haida 
re-rimtok, jinma jinma Chidare Bokmaoni 
re- chakatangtaienga. 

Pantede walgimik vvalmikrake tusia suk ong-ja ong-ja 
dake an-tang ra-bapagipa do-o kasi kokseprangko bal kae doleng 
doteng dake ripeangcnga. Tingring nomil kerang gape sokkua 
minako srena olangpaenga. 

Panteni an-tangna gisik on-engako ma-sipae, nomil bi-sa 
Tingringba gisik nom-ang nom-ang dakbaenga. Indakeba anti 
a-kang re-ao grong-namsanggrika; ukoba anga nikbaenga. 
Haida, do-si-do-dokaona sokearok? Bon-chotao maian 
ong gensai? Jeba ong-bo, mama adasa jekoba chanchiaignok. 
Maina nona namchikna jora ripeng kae on-anide, mama adani 
ja-chok re-ani A-chikni dakbewal ong-a. Me-asani aro me-chikni 
dol agan-meligrika ong-ode, Mingnen aro Tingringde jikse 
ong-enggnokkon, bon e nikbaja. Sal, ja aro bilsirang 
re-angahaoba, da-oko niatoba, A-chikrangni ua mancha 
dakbewalde gimakuja gita nikna man ade man-enga. Nona 
namchikna angse am-ao, ja-chok re-enga; banoba mikgil 
sienga; banoba name name me-asani ma-drang me-chikni 
ma-drang meli-ma-gape dakengakon? Uanoba chra angde 
mama ada ma-na nona songsaro dal-bea kam ka-engako nike 
jumang ong-gija mikgittalo nikatpilenga. 

GANA RE-KING, GANDO MAKKAL 

A-chik A-song namsang ding-gipa a-song ong-a. Sin-o 
sin-breja, ding-oba dongtopilgijade ding-ja. Haida ding-nikani 
a-selanma ba mai a-selnan A-chik me-chikrang ua chasongo 
gana re-king kal-tang ganachim. Me-asaranga gando pal-tak 
gantoka. Gana re-kingni apalani jakchi too krugni ong-a. Ja-ping 

samsachipakko naate gana. Re-kingko seng-kio siksepa. Ola 
kea gnangba ukon gana; je somoioba ukon gana. Indimangba 
teng-kappile, nitoe krae asong ki songna minengtrit dake 
changachim. Uamang sokna chelna pindapa chola dongja. 1962 
bilsirangona kingking soka chela timbang timbang Tura anti 
cha-na rc bakucnga. Re-kingko A-chik me-chikrangan 
noktangtango, kang-kareo kae sing-o doktoka. Ku-te nitoriri 
kilding sakrema ba basakobara ripok gnang sika. Chengode 
kerka tarie kil jete, kilding rika. Bol ja-dil, bol bijak, laha- 
iarangchi rong sim-a. Bang-bata salon gitchakko tangsimchi 
gipeng sika; mitama tangsimko gitchakchi gipeng sikskae, 
re-grang sala. Namen chatgipa ba-ra. Uandaken gando- 
makkalkoba taria. Adita bilsirangnade indaken ong-angkuaigen 
ine anga chanchiaia. 

Da-o ole kee Nogil antioni songtangtangchi pil-batokenga. 
Salgittam walgittam wallu-saldonge, a-tiptangtang soktaie 
doangpilcnga. Ainikka songni a-tip inode darangba sekja. 
Indaken songsongantin rania jal-angoba a-tip dongtoka. 

Sokangaha songona; achak sing-soenga, bi-sa desa 
okchirippet nichaktoksoenga. Sal napango songko man-aha. 
Anti re-anggiparangni golpoko knana, songni inanderang 
dobaenga. Gital gital koborrangko uno.sa man-sorongenga. 
Songni chiga ringrani, chona chiring damsa ka-srisri 
jokangenga. Chiring chimikko chidare ponggni chana gnang. 
Pongsa kosakogipa chidareo me-chiksarang autokenga. 
Ka-machi pongsa changipa chidareo me-asarang autokenga. 
Me-chikrangni auako nikatode, mande re-pakangengane ingipa 
gita gusn kramesa me-asarang re-angtokenga. Me-asaranga 
auoba rim-kopc autoka. Me-chikrangba kratcha-ako donpenge 
chigao ba-ra kanchako ro-ongo done auangenga. Au 
miksumano kokkarengo wa-sing gape gape chi oltokangenga. 
Indiba A-chikrang auade baditaba chang salo autoka. Be-en 
an-dil seengoba, uade da-o gita rokom chokom sabon to 
dongpajaesa da-nang! Sko su-a karitchichisa, to pila wak 
mitimchisa. Ua chasongni kr' kri, nitoe nangdange rotokengako 
anga nikbaa. 

Attam ong-engjok; mitam song-a chana minjoko, cha-e 
ringe rotoka. Mitama noktango chu song-a chajokode ripeng 
okame damsan dikka wilwile asonge, nokkra balnangao, 
ong-jaoba sreko ringtokenga. Ua tom-dakaon, anti cha na re-ani, 
anti re-pilbaani gopsop ka-ani ong-engjok. Me-apa tokapa tim-sa, 
pante rokrek chadamberangba tim-sa tom-dake ring tokenga, 
kusi ong-enga, chanchiatangtangko aganenga. Uamang 
neng-ako neng-a minggija, pilak nikbaa nibaa, chagrongatangko 
bel-bele agane roenga. Pangnan indake tom-dake roode, saksade 
saksa gisik rongjrie, katta ma-sie chanchitegipa me-apa budepa, 
pante desarangba dongchongmotaia. Chengoba, skia poraia 
grigenchimoba, gisik ma-tang seng-gipa matgiparang A-chikoba 
dongake ine anga uamangni dakbewal rikbewal, sakantikon 
gisik mikronchi mikjumangataha. Da-alona re-bapile, 
chasongko niwatate, nipilate nion, uandakgipa mandeni 
bewalrangde dongbebekuenga ine anga sakki man-bebea. 

AN-CHIDE AN-CHI 

Anga muni nangatako man-e, watja engja dakpile, ua 
chasongni A-chik manderangkon jumangantin ja-rikstapa. 
Chanchiata, uamangni dea su-a da-o bano? 

Atchumang ambimangni dedrang su-dranga sal, ja, 
bilsirang aro chasong bawilango, dingtang gisik, dingtang 
manderang ong-tokahama? Pil-sa indineba inmana : “An-chide 
an-chi, an-chi biding man-rikanide, taning kotaning 
pangkamanide dongkunan nanga. Da-o ukoba gisik ra-ata. 
Gisik mitta, a-ning a-kol nikgiparangba ukode da-alba sandie 
nikaha. An-chingsa mikgitok ong-kuenga, sandina 
changjaenga, niato nikwatjaenga. Dosde an-chingon, nang-on 
angon ineba nikbaa. Anga an-tangba uamang jinmaming 
asongpae, chu ringgijaba chu peka gitan mikmakpae, neng-a 
amchakjae asonga srek pakmaon dan-dane tusiangaha. 

MAMA JAKPA 

Pring seng-oa, anga pakmao dan-dana gnang 
tuangaiahakon ine an-tangan chanchiaha. Awa, A-chik 
nomilrangde mi sam song-engakon, pura su-an kimko 

knaatenga. Noksachiba gam-enga, nokgipinoba purakon 
su-enga. Pring mikrako cha kapsa ringnaba jumangchi gisik 
ra-atenga. Cha chinide uamango don ;paja. Nokkra sa-ra 
wittokenga; mitama mi dando chu-tokenga. Srekoni 
ong-onange lau chi te-sa ra e, noksamo miksugalgaloa, gisik 
srangbrang dake, an-selbate an-tangkon nikbaaha. Nokni 
budeparang ua salode a bachi re-ang-doangjakon ine chanchie, 
uamang asongaona re-angpae rooa, katta gital knaa. 

MAMA JAKPA SOKBAA 

Nokmani nokona ma-nok cha-na mamagipa jakpa 
sokbagenna; Nokmechikni mamatangna. Chra angde 
re-chapbagiparangna maiko song-e chane sokachakgen 
chanchitokmiting. Mama jakpana minge jilgipa bilsisnini wak 
dal-bebeako, matchu a-grang gata simchian ruekpile dal-ako 
do-do do-regipurangko chame minge donsoenga. 
Pangnajringnade mama adaba sokna man-ja; gamao ge-ao 
kam matchotja, jakgitchaja. 

Songni manderangba dakchakgrimtokna bewal gita 
jin-baenga. Jakaride uamangba re-baja. Noktango song-a mi, 
sam tepe ra-baenga. lade bijak sam tokala ong-ja; an-tango je 
gnang on-pae ku-mongani bakko ra-bapaenga. Namjok ine 
angade kusi ong-chakata. 

Attamchipak sokbaengjok Mama dal gipa aro sakdok 
re-rikbagiparang. Mamagipa sel-u chokot kottanic, skang skang 
dobaenga; mitama mil-am jakkepa gnang; mitama ola kea 
gnang sokbabebetokengjokai! Do-amekba boloni bolona 
bilroroe, nokking bilsotsote miwek, miwek ine mejeksoenga. 

Chengo ua songo mamagipa atchie dongbaa dal-baa. 
Songni nokni obostarangko nirorojolbaenga. Chanchibaenga 
uni troskarangni gimin. Bilsi ruutani ja-manoba, an-tang 
auronggipa chigao dongdipe, nipilattaie, chanchia gnang ja-su- 
miksusrokangenga. Ua chidareni chiko tobate nikangenga. Uni 
jik kimna skang ringanggipa chigani chiko ringtaiangkuenga. 
Bi-sani salrangko nipilattaie, mamagipani gisiko 
chanchianirang, gisik ra-atanirangba nabatokenga. Skango 

pani ma-ni dongmitingo narang, kampil, te brong te-gatchu 
grim grim donggiparang da-o bite nanga komiangako nike 
chanchiangenga. Obostani kri, mama dal gipa ma-ate, 
mikchikkimbee ma-ani nokchi dogatangenga. Nokkra sa-tila 
sokoa, amani appani Kimako nikechenge, uno chadengdike 
jrimjrim mikchi u-site dringchi napangengaha. Namchikgipani 
segipa jako rim-e salamsoenga aro songni nokni manderangba. 
Bilsisni song-a gura dal a diktomko dringon donsoa gnang. 
Nokmechikni segipa mora am pok sale on soenga. Nambatgipa 
biapo Mamatangko asongatpacnga. Nok dal e ro e miksotchet 
rikani gimin dring dal-a aro sambengo chi ka-sinarangko 
donsoaba gnang. Chasongni kri songko nokko kobor on-a gita 
nagra chimatenga. laba kusi inc angadc niikron okkapile 
nipaenga. Songo nokoba chu chckna changbegiparang 
saobarangde gnang; saksani bimingde Awek. Avvek chu cheka 
jakrako we-e namchikgipana pong dc-e on atenga. Uchiara 
namchiktang kasariri reaiigc, mamatangna chu 
kanchengenga. Asongpagiparangna bilsi dal bataoni dran dran, 
sulsul pongonikon namchiktang chu kantokcnga. Gitok(j grang 
grang kek kek ine ringate, kusi ong-tokcnga. Indakmitingo 
jongagrirang wak donsoako su-bcbejok, matchu jengo galako 
den bebejok. Re-sal ja-chraprangko antale uamangde ratenga 
tetenga. Melie golpoe kam dangdikako nikoa, an tangde 
jumangchiba an-sengchakbabejok, ga-nangnikbabejok! 
Song-giparang song-enga, lepgiparang tepenga. Wak matchu 
bikarangkode skang rate, jal-ik e-ching chipe namedaken 
song-attokenga. Song-a mindaldalako kapa sadaldalako re-su 
ringkong sotao sacheng-atchengc, mamatangmangna 
namchikgipa du-chengenga on-chengenga. Namchiktangni 
sachiako mamagipamaang chu baksa cha-chimenga. Unon 
anga nie nie dongoba, aditan nokdang nampagipani nok ine 
u-ibaa. Uchi me-bram geda gil-oktokenga; pura wanti 
song-tokenga. Noksam nokgil similaba gingsipangpang daka. 
Awa alot ka-ako wak be-en aro bibikming brengtokenga. Song-a 
bibanan okkabapilenga. Song-a chana matchoto sokgipana 
mamatangna mitin chitinna taritokenga. Sam song-an rokom; 
waksri jakpasa ro-e gitchakrairai jo-bebejok; uade mande ra-ani. 

Matchu be-en bika brine song-tata. Matchu bandal e-ching 
siksimile song a. Wak geda pura pattisa, me-a meseng wak, 
do-o dambe dambeko wa singo rikkeng dambeng brengtoka 
aro mia mcma gorimko song-a. Song jok ritjok, brengjok, 
kaptatjok. Sawa jekuna. Da-ogita rangtal dongja, gilas dongja. 
Esalan rangtal, wasingan gilas. Sachibebejok, soka chaktokjok. 
Mamako adako mande ra aba namen kraaha ine nirike 
roaienga angade. Mamagipaba mepal enge, an tangna sachiako 
cha-jok ringjok aro pilak kam ka-pagipa songni nokni 
manderangba dol dol cha enga, ringenga. Ua chasongode 
jilatang kem-atangko doke su e on a. Una angade ‘Da-oko’ niate, 
aiao da-ode man-pajawakon ine chanchibamana. laranga 
baditaba bilsirangosa nadik re-dike, changsa pil-sa song-e rite 
on-atpae mande ra-aba kraadc kraa da-nang! Da-oni 
chasongona re-bapile, angni mikronchi nikata dingtang! A-selde 
maiba dongenggen aro dongna nanga. Chasong bawilange 
rc-angenga aro re-baenga. Obostarang dingtangjok aro 
dingtangangkugen. 

Da-oko niate nion apchangket. Mamatang adatangrang 
ma-ko noko nirok-sandia dongang^jajok; no namchikrangni 
uamangko mande ra-aba griangengjok; chong-motan, maiba 
bangbang ong-ani gapjok. Da-o maina indake ong-na 
nanggenchim, ukoba chanchia nabaenga. Mama adani no 
namchikko nirok-sandiani, sason ka-ani olgrokjok; maina 
dal-batgipa chra ong-e an-tangtang bilko gualtokjok. Pil-sara 
lekka-pora skia man-ahani gimin, skatangtang ine chanchia. 
Namgipa jatni bewalko ka-sne ka-sne jegalangna, jawa gipinni 
daka-rikako ja-riknasa ja-ku de-angjok. Namgipa 
dakbewalrangko ripinge dal-rorona jotton ka-jaha, ine 
jumangchiba chanchibaenga. Baditaba bilsirang re-ange, salni 
jani bilsini wenbapila gita, jatna dakbewalrang re-bapilgenkon 
ine ka-dongani gnang gisikchi niksoenga. Unon jumang gital 
niktaigenkon, ukoba jegalsrangnade man-jawa. Je ong-oba 
namgipa dakbewal rikbewalrangni gimaanganikode 
A-chikrang sandikue rakkikue ripingna nanggen. 

ANGNI SCHOOL 

1 934 bilsio angni schoolo napchengani salrangko gisik 
ra-atpile, iachi angni pilak skigiparangko, sianggimin aro 
tangenggipa pilakkon mittelpilna ska. Angni school Turao 
American Baptist Mission Middle English School. Uano 
Kindergarten Schoolo pangnan naptokchengna nanga. Angaba 
1934 bilsio Kindergarteno napeaha. Unoni joljol class VI -onasan 
dongaiachim. Uni gimin, unon M.E. Schoolko matchotaona 
dongna nanga chim. 

Kindergarteno angni Pondit (Skigipa) Ma Base D. Marak 
ong-achim. Gttrang, bolpilengrang aro gol srirangchi 
skichengachim. Pringantin schoolona noktangni bibalrangko 
ra-angrongna nangachim. Uano dingtang dingtang 
nokdangrangni bilsi bonga ong-gipa bi-sarang damsan damsan 
rorima, kal-riina aro porairimachim. Uanon Isolo bi-ani aro 
dal-batgiparangko mande ra-ani pilakkon skina a-bachenga. 
Kal-anirangko maikai melie on-grike kal-gen, skigipani kattako 
maikai tom-tome knatimna nanga, uanon skanggipa skie 
ra-chenga. Chingni Ponditrang go-olchi sason ka-ja; indiba 
ka-saachi, malmokachi tom-tomatachim. Ua bilsio 
Kindergarteno bi-sa sak 36 dongachim. Da-o anga chanchiaton, 
angni ripengrang banotokjok aro maidakgipa janggi tanganio 
ong-paenggen, sakantiko u-iatna neng-jok, maina anga 
unomiting bi samitingchim. Indiba anga an-tangna skiatgipa 
Ponditkode da-alonaba gualna man-ja. 

1935 bilsio, Kindergartenoni jokon. Class A Chongipao 
napa. Class A Chongipa skangode dongachim. Uno angni 
skigipa Pondit Lemish K. Marak ong-achim. Kindergarteno 
chingade A, B, C, D alphabetko poraipaja; indiba Phoneticskosa 
poraichenga. larangko Pondit Lemish K. Marak chingna 
skichengaha. BA, BE, BI, BO, BU, Laha kana nama chambu, 

ine baditaba indakgipa ritingrangni gam akosa angaba 
poraiman-baa. Bi-samitingode jinma grai grai mingo suk 
ong-nikbea aro saksa sakgipinna gam-bate ku-rangtangko 
knaatna siktoka. Chingni ua Pondit Lemish K. Marak Gracie 
Fieldsni Ma-a. Anga bi-samitingo chingni Pondit Lemishni 
bo-rotrot dake kni tom-ako nitonikbeachim. Uno anga bilsi dok 
ongaiengpitti. 

1936-37 bilsiode A Dal-gipa classona promotion man-e 
uno poraiengjok. Angni Pondit Sopodini M. Sangma, Bonet 
Ma-a ong-achim aro uan Class I-onaba chingko skiachim. A 
Dal-gipako matchote Class I-ona sokon, A-chikni Ring-ani 
Gitrangko joljol ring-na man-tokaijok. Angni Ponditrang pilakan 
skina changa, maniatna man-a aro bi-sarangna ka-sabeachim. 
Anga Classo pangnan lekka man-batgipa ong-an baksa, a-palni 
kal-anirangoba boksis man-rongbeaha. Uno anga Ponditrangni 
ba-ra china, ba-ra ganarangko nirike nie rona sikbeachim aro 
dal-jokode angaba indake gangen chingen ine chanchirongaha. 
Chingni Pondit Sopodini M. Sangma alwan tangsek pul dakako 
(skango Daccao palgipa; da-o man-jajok.) chinrongachim. 
Dal-jokode angaba alwan tangsekko bree chinpagen ine 
chanchie anga pangnan matdurongachim. Uandake 
bi-samitingo rokomari man-pana, dake nipana skani bang-en 
dongronga gita angaba jotton ka-beaha. Da-o an-tangan 
chaiichiate gisik ra-aton, angni Ponditrang da-alo angko 
nikp.ina man-ode namen kusi ong-begenchim inmana. 

Class Il-ona gadoahaon, Pondit Florence Bangshall, Lana 
Ma-a, chingni Classni Pondit ong-achim. Ua chingni Classo 
English Ku-sikko skiatchenggipa ong-achim. Ua schoolo chingni 
English gam-atani (Pronunciation) bang-baten American 
English ku-rang ong-batachim. Ua Classonisa "A CAT, A RAT, 
A MAT” ingiparangko poraichengbaaha. Chingni Pondit 
Florence Bangshall pangnan gitrangko schooloba a-paloba 
skijringachini. Skangodc chingade a-songni dal-a dal-a 
maiulerang — Viceroy, Governor aro Officerrang re-baode, 
namen nikrikpana chol man-achim, maina ia chingni American 
Baptist Mission Schoolkode re-batele niangtokaiachim. Pul 

bibalrangni ripokrangko siksoate, Rimchaksoani ripok patani 
gitrangko Pondit Florence skirongachim. Ua ripok patna bi-sako 
seokon, pangnan angko seokrongaha. Saheb subarangna 
kengija dakrongaiani gimin, anga bang-a dal dalgipa 
manderangna Ponditni dilachi ripok patatbeaha. Unomitingdc 
bi-sa ong-ani gimin angko seokara mainasai, anga ma-sija. 
Da osa chanchiatora, iaba maiba dal-a orto donga ine ma-sia. 
Angni Pondit Florencekoba anga pangnaba gualja. 

Class Ill-ona sokon, angni Pondit Rangwin N. Sangma 
ong-achim. Uan Silkigrioni. Pondit Rangwin Drawing baksa 
Nature Studykoba skiaha. Ua pul baganrangona re dilange, 
bibal manchako nie drawing salna skiaha. Classroomo 
napchipchekana bate a-palo bimangko bipangko nijole noksa 
salako chinga bi sarangde namnikbeachim. Ua drawingna mark 
on-on on-petpetja; nama namjako nie, chatrirangko gisik 
nangbatatna ine nirokesa mark on-ronga. Da osa uarangni 
gamchatakoba nikpilata. la chingni Pondit Rangwin namcn 
kni ro-srangachim aro kni ro-ako sakeming nitoe dawile 
tarirongachim. la Ponditni kni ro-a gita angaba kni ro-ode 
namgenchim ine anga bi-samitingo sruksruk nie rorongaha. 
Angni kni unomiting ti-akol badeaiengachim. Ponditni knina 
batpile kni ro-na nanga ine anga pangnan gisiko chanchibeaha. 
Chanchiani dongoba maiba ong-akon! Ja-mano angni kniba 
una baten ro-bebeaha. Pondit Rangwinkoba angade gisik 
ra-engkua. 

Class IV sokahaon, chingni Pondit Lehoni W. Momin 
ong-achim. Ua Mathematics aro English Grammarko 
skiachim. Chingni Pondit Lehoni namen strict ong-achim. Uni 
gimin uni Classo pilakan tom-tom jrip jrip knatima. Ua 
Mathematics man-gipaan. Ua English Grammarko che-em 
che-em skie, uko sing-piltokon, saksaba aganchakna 
man-jahani gimin, Class gimikko dara on-tokaha. Pilakkon 
sing-oba angkode sing-kuja. Bon-chote angko apsan sing-anikon 
sing-oa angade namen ong-en aganaha. Angkode “Sit down”, 
ine aganaha. Angni ripengrang pilakan dara on-a man-e 
chadengo anga maidake saksan asonggen ine Classo 

mikchidingding asonggija chadengpaani gimin, jinmanaba 
ka-sachake Pondit pilakkon “Asongbo” insrangaha. Da-o 
chanchiatosa anga ma-siaha; basakoba ku rangchi agangijaba 
dakbewalchi, mikron niachi an ching jinmana mol molchakna 
man a. Ua Pondit namen mark jaksrama. Ukoba anga nie 
rorongachim. Ua gana ganoba chador wentiptipe chinja. Uade 
bang-bata salon baring rongni chador gojsa adhako dodoka aro 
uni kosako apsan ba gipin rong chadorko gopangpile chinronga. 
Ukoba bi-samitingode namen nitobee nikaia. Ua Pondit 
skigipana krakra pangnan kancha ba-ra rongtalbecsa ganrong- 
chinronga. Ukoba anga namen gisik ra a. 

Da- ode Class V ong-jok. Chingni Class Pondit Serilla K. 
Sangma (Zilly Ma-a). Ua chingko Historykoba, Sastrokoba 
man-achim. Skangode History ki-tap A chikkuchi sea 
dongjachim. Chingade note on-ako mikot mikot salsa Ponditni 
blackboardo seako gate, salgipino lesson ra a. Ponditni seako 
chinga segatmanahaon, blackboardo seako kimitgala. Pondit 
badita sea ta-raka uko susana anga chanchirongaha. Pondit 
sea matchota angaba matchota dakaiachim. Uni gimin chingni 
Pondit angni dcskona re-bae nierongaha; indiba angade 
matchoten semanaha. Ua ka-dingsmite jrip re-angpilrongaiaha. 
Uaba saksa namen gisik nangbee skironggipa ong-achim. Ua 
Ponditkoba anga sriksrik nie rorongaha. Pondit Serillani 
wagamrangko anga namen namnikbeachim; uni wagamrang 
nitobeachim. Haida buchumao mai ong-enggen ukode u-ijaha. 
Indake Pondit sakantini maia nama maia namja namen nirike 
roani gimin, da-aloba angade uarangko namen gisik ra-beenga. 

Da-o anga Class VI sokeaha. Uano chingni Pondit Eugene 
K. Marak ong-achim. Ua mande daknanga. Matric First 
Divisiono ka-daldale re-bae, kam ka-na a-bachengenga. Uaba 
ku-rang ka-sariri skigipasa ong-a. Apsan somoio, chingni Class 
VI ong-mitingo. Geography Pondit Nur Jehan ‘M. Momin 
ong-achim. Uaba Matric porikkao First Divisiono pass ka-e kam 
ka-chengengachim. Ua Pondit git ring-na gong-a aro til-tilpilesa 
ring-rongachim. Classtangtango napna skang chapel ka-on, 
school gimik git ring-on, uni git ring-ani til-tilako knae anga 

pangnan indake chanchiaha; Pondit til-tile ring-na man-ode, 
chingaba til-tile git ring-na man-na nanggen ine anga jotton 
ka-beaha. Ja-mano anga an-tangan All India Radioo Garo 
Programko ong-atchengo, git dakachi, git ring-paachi, alduani 
cholko man-paaha. Pondit Nur Jehan ja-manode ang baksa 
ripengska gitan melipilaia. Ukoba anga gisik ra-ata. 

Bi-samiting salrangko gisik ra-atode, ua somoini gitan 
apsan an-tangko chanchiatmana. Chingni Middle English 
Schoolo poraimitingode, A-gilsakni Gnigipa Dal-gipa Dakgrikani 
ong-miting. Chinga bang-beako nikaha, bang-ani gimin knaaha 
aro an-tangtangba chi-a, ka-a, neng-a pilak dukrangko, 
dakgrikani gimin man-paaha. Uarang bang-a u-igijako 
u-irikpaani, nikgijako nikpaani, duk mikchirangko chakpaani, 
cha-a ringa tekkiani - pilakkon ma-sirikaha. Uaba da-o magna 
ong-ja ine bilsi briahaosa u-ina a-bachengaha. Chinga ua 
bilsirango dal-dalbegipa Americani Aeroplane Nokmarangko 
salsal nikrikaha. Uno American Air Force ine seachim. Unosa 
angade Americani Jatni A-songni Nisankoba nikchengpaa. 
R.A.F. (Royal Air Force), iara British Sorkarini ong-achim. Ua 
bilsirangodc aeroplane bilan el-gim el-gim knapilaia. Japan 
aeroplane bilbaode gam-aan dingtang; uade bobilni aeroplane. 
Ganti ringringa gitasa chuprete bila. Uni gam-ako knaode, 
school gimik gimik trench cho-a ning-achi naptoka; 
katsrapjaode a-ao tugepe dongtoka. Antion indake badita chang 
chingade kata, nappila dake salrangko re-atna nangachim. Ua 
somoio American Pilot, Captain Moran chingni School 
kosakdingdingbilbaronga. Aeroplane dal-a. Indita ondikebilani 
gimin mandekon nikatpilachim. Nawang Pilotsakon ine Tura 
A-brio nanggakna kenchake manderang aganpila. Ua 
American, chingni Saheb Miss Fern Roldni apsan songoni 
mande ong-ana, ine School bi-sarangna Chapelo aganatako 
knapaa. Salsao Captain Moran school bi-sarangna cha-ani 
packetrang aro sweetrangko chingni American Baptist M.E. 
School compoundo onbee bile galone donanga. Chinga school 
bi-sarangde una chaa, una chaa dake, kolamna katruraara! 
Da-alo uarangko chanchiate ka-dingna skara, maina 

mitamrangde mingsakoba kolamna man-paja. Unomiting 
British sason ong engani gimin Missionaryrangba jakgitele 
golpo solpo ka-na, schoolo aganprakatna kenani dongjachim. 
Salgipinode chingni Miss Saheb Miss Fern Rold chapelona 
napbaon kusi ong aan wagam gilgipjajok. Indinaride chinga 
bina kena; pangnan mikkongjimjim dakronga; mande dal a, 
bolchaaba bolchaachim. Da-nang! Da-ode Miss Fern Roldba 
songtang Americaon siahana. 

Bilsi re-angahaoa, nipilate schooltangko gisik ra-ata. Class 
VI -ko matchoto Middle jokahaon. High Schoolkode gipinchisa 
poraina nangaha. Bang-bate chubate poraiangkuoba, dambe 
bi-samitingo bi-sarangni man-anggipa skie ra-anirang, nike nie 
u-ianirang pangnaba gimana man-ja. Turani American Baptist 
M. E. Schoolo angni an-tangni poraipa-e dal-baani ortokodc, 
da-alsa angade maibakai talbate ma-sia. 

la angni poraibagipa schoolan, A-chik A-songode 
skanggipa me-chik bi-sarangni School ong-a. Da-o dal-roroe High 
Schoolona gadoaha; da-ode uko Christian Girls’ H.E. School 
ine mingjitaha. Apsan biapon, apsan compoundon School nok 
dongkuenga. la Schoolko dal-atna chengdilgipa an-chingni 
American Baptist Missionary Sahebrang re-angahaoa, 
an-tangtang A-chik me-chikrangni jakchin Schoolko chalaienga 
aro chalaiangkugen. 

(1994 bilsio sea.) 

MA-GIPARANG ARO A-SONGNI 
MIKKANGCHI ONG BAGNI 
SAL-SOMOIRANG 


M a-giparang aro A songni Mikkangchi Ong-bagni Sal- 
Somoirang: ia katta bichong ning-tua; indiba 
ma-giparangni ka-gni kamranga re baenggipa salrang 
somoirangna mai mairang ong genchim aro da-o maiko 
daksona nanga, ukosan iano tong kandibee chanchina 
mangsonga. 

Ma-giparang nokdangni ma-mong, songsaro dal-a 
kamrangko nirokpagipa, a-songo mongsonggipa songdong- 
a-chagipa manderang ong-a. Uamangni songsaro dakna nanga 
kamrangba, jekai uamangni gadang uandaken bang-bea 
gnang. Bang-bata obostarangon ma-giparang dedrang sakantini 
gimin ma-a oko kemitingonintal u-isona man-a. Dedrangba oko 
dongmitingonin, ma-ani duk ba sukko u-ia. Ma-gipa duk 
ong-beode, saknaode ba kusi ong-oba, okningni bi-sa u-ia. Ua 
bi-sa atchiahaon, maidakgipa ong gen uni okningo dongmiting 
obostaonin u-isoa gita, an-ching pilakan bi-sa desa 
dongpagiparang chanchie agansoa aro agansoani bebeba 
ong-ronga. Indiba da-oni a-gilsako bilding bildang ong-bea; sal 
somoi tik dongja. Ma-giparangsan dos uaba ong-na man-ja. Uni 
gimin ma-giparang aro a-songo ong-bagni sal somoi aro 
obostarang namen sagalni tu-a aro salgi bangbangni chua gita 
dingtangbea. Darangba mikkangchiniko aganna katchi niksona 
amja. Indiba da-oni chasongode, u-isamsona aro niksamsoe 
aganna man-gipa manderangba ong-katenga. 

Ma-giparangsan Future-na ba re-bagni sal somoirangna 
tarisamsona, kam ka-sona nangaia ua ong-ja, ine anga 
agangen. Economics subjectko poraigiparang dingtang 
pointrangko ia katta bichongni bidingo on-genchim; maina 


42 



bang-a nangdimgimin obostarangchi a-songni mikkangchini 
obosta ong-a. Jekai : 

(i) Ong'telaigipa A*sel Ong*anirang : A-songo sal, 
balwa aro mikkarangni obostani kri, gitik gitak 
balminduri, chi dubia, chi ran kreka, mikka waja, 
sam-bolrang dongjae a a a gisi changa aro 
uandakgiparangni kri. 

(ii) A'songo Dakgrik-Dinggrikani : Asongo uigijan 
salo bobil adil soke, dakgrik-dinggrikani kri. 

(iii) A'songni Janggi Tangani Obostarang/Gadang: 

Kosako janapgipa ong ronggija obostarango, 
a songo akal-karap, cha-ani ringani griani, a-songni 
tangka paisani gamchata tang-onani aro 
uandakgiparangni kri. 

(iv) A'songni An<tangtangko Rakkiani : Cholon- 
bewal ba National Characterni kri. 

(v) A*songo Sasonni Rokom ; Politics aro 
Policyrangko ra-gatani kri. 

(vi) A songo songdonggipa sakantini cholon-bewalrangni 

kri. 

(vii) A-songo ku-mong-nangrimani ba meli- 
nangrimgijani kri. 

(viii) A-songni a-palo donggipa a-song gipinni bilrangni 
bilmanani kri. 

(ix) A-songni manderangni aro a-songni dilgiparangni 
re-ani kri. 

(x) Bon-kame, a-gilsakni, a-song gipinrangni aro 
jatrangni re-ani bewalni kri. 

Agangimin mingchikking bidingrango pangchake niate 
niode, ma-giparangni mikkangchina daksona nanga kam, 
“A-songo songdonggipa sakantini cholon bewalrang” ingipao 
ma-giparangni kam ga-aka. Ma-giparang a-songni dedrangko 
ba-aha aro ba-angkugen. Nokdang ge-antion ma-gipa gnang. 
Ma-gipa sakantian nokdangni sorkariko chalaigipaba ong-a. 

Nokdang ge-antion bang-a manderang atchia, dingtang 
dingtang gadango dal-roroa. Je gadangoba dongbo, cha-asia 
okkriani kri, man-e cha-a rike dongani kri, dingtang 
cholonrangko ong-katata. Tom-tomako namnikgijagipa 
nokdango, tom-tomako gimaata. Man adipet, ma-giparang 
noktango bi-sarangko bilsi chikkingmangonade sason 
man-pakuani gimin, ua bilsionade dalbea dakna nanggni donga 
ine ma-sina nanggen. Ma-giparangni sasonni a-palona 
re-angon, mitam dedrang nama dilao ja-rikkama; mitamrang 
rang-sanan dingtangangaia. Jeba ong-bo, dedrangkosan sason 
ka-ani aro uchisan a-songko rikani, a-songni re-mikkanganiko 
daksoani ong-na nangaija. Da-ororo bang-a ma-giparang skia 
man-giparang ong-engahani gimin, noktangosan ong-aigija, 
a-palo, skulo, officerango, sasonni kamrangoba jak on-paenga. 
Indiba a-song gimikni mande jalaniko niate hisap ka-genode, 
uanoba ma-giparang ritchaprako sakprak ga-akkuja ine nikatna 
man-a. Maina indake ong-a? Maina India a-songo 
me-chikrangko mande ra-ani komia aro me-chikrangsa 
ma-giparang ong-ani gimin, ma-giparangko gamchate ra-a 
dongja. A-songko rikpagipa ong-a ine chanchigenchimode, 
me-chikmarang aro ma-giparangna bang-bata chol aro 
namgnirangko on-na a-songni sorkari aro songsar 
chanchigenchim. Uarang an-chingo dongja. Be-en gisik 
an-sengosa pilakba kusi ong-e kam ka-a. 

Uni gimin sorkari aro songsarba me-chikrangni, 
ma-giparangni obostakosa nambatatna tikkelna nanga. 
Ma-giparang kusi ong-osa, an-sengbaljokosa, nokdangko aro 
dedrangko name nirokna man-a. Songsaro, toromo donge 
dal-drogipa bi-sarangsa, an-tangtangna chanchigija, gamna 
tangkana mikbokgija, a-songko jattangko kakketo sason ka-na 
aro nama ramao dilna man-gen. 

NATIONAL FILM AWARD : 1993 

B ilsiantion a-gilsak gimikni dal-batsranggipa boksisrangko 
Indian! Film tarigiparangna on ronga. Uandakeba filmo 
kal giparang, git tarigiparang, Directorrang aro filmni 
kattarangko segiparang, photo ka-giparang aro filmna kragipa 
golporangko segiparangoni changbatgipa aro 
nambatsranggiparangna “Award” ba uamangni kamrangko 
nirike on-ani aro jinmani ra-chake sabas inpaa gita boksisrang 
gnang. 1993 bilsio an ching A chik jatna janggi tanganio 
nangchapgipa obostarang, manianirang aro chrokmesaani 
gimin tarigimin Documentary “Wangala ; A Garo Festival” 
National Awardko man-aha. Ian an chingni rasong chabeani 
aro kusi ong-beani ong-chongmota. Jat ge-antini janggi 
tanganio, maiba dingtangmanchagipa ong-telaigipa gunrang 
gnang. Uko inaichi ong-ata? Atchu ambi gitchamrang lekka- 
pora dongpaja beben, indiba salantini janggi tanganio mande 
aro Dakgipa Rugipani ong-atgiminrang baksa bang-bea 
nangrimani gnang. Balwani bala, sal nabaa, salni napanga aro 
bilsi kari re-baa aro re-anga, matburingrang aro do-orangni 
ring-an ku-rangchi maiba ning-tubea chanchianirangko atchu 
ambimangni gisiko naataha ine nikna man-a. Chasong 
re-angaha aro re-baenga aro re-angkugen; indiba mandeni 
samtangtango ong-atgiminrangko nie aro manderanga 
matburingrangna bate gisik dongbatani gimin, uarang pilakko 
man-gope, an-chingni gitni sulrang, chrokani bimangrang aro 
maniani obostarang inditan gamchataha aro nitoaha aro 
knatobegipa ka-tongni sulrangba ong kataha. Uarangba ka-sne 
ka-sne gimaangna a-bachengengaha ine nikatna man-a. 
A-chikde pangnaba an-tangtangko nitooba nitonikgija dake, 
changbeoba changnikjae, u-ioba u-ija gita rona sikgiparang 
ong-a. Indiba gipin A-chikong-pagijarangde, an-chingni nitoako. 

an chingni chanchiako, changa-sapako nie matduatskaenga. 
larangko che-em che-em ning-tue chanchigenchimode nikgen, 
an-chingni janggi tangbagimin aro jakkalbacnggipa maniani, 
chrok-mesaani, sika-moani aro an sengani namen ning tua aro 
chiachiin. 

“Wangala ; A Garo Festival” lllmko tarianio sowa, maikai 
aro badita jotton ka-bee chu sokataha an-ching nina. Neng-e 
kam ka-gipa sakantini kusini bak-rengsiko man paani aro 
jinmani ra-chakaniko man paaniara namen gamchatbea. 

“Wangala : A Garo Festival” filmko 1992 bilsio matchote 
tariaha. la film minit 60 ro-a; uko 16 mm Eastman Colouro 
aro English ku siko tarichengaha. Indira Gandhi National Cen- 
tre for Arts, Central Vista Mess, Janpath, New Dclhio donggipa, 
Centrena ia Documentary Filmko tarie on aha. A chik 
ong-pagijagipa, ia Centreni Director Dr. Kapila Vatsayan, saksa 
skia man-begipa Indiani me-chik, ian a songna aro jatna 
ripingna nangchongmotgipa Garo Culture ong a ine nikaha. 

Ia Documentaryo, A-chikni Wangala maioni a bachenge 
bano bon ea aro wanchoto maikai jinma grai grai, meli- 
nangrime, songsa songgipinni manderangko okamgrike cha a 
ringa uko mesoka. Uandake Wangalara mia misi, a bao ge e 
game man gipa biterangna Pattigipa Ra rongipako mittelpilna 
tom dakani ong-chongmota. larang pilakko nigope, ia 
manianio maikai mande aro Isolni ong-atgiminrango inditan 
ning-tue chanchianiko naata, A chik ong-pagijagipa Director 
Dr. Vatsayan nikaha. Uni gisik nikprotanichi, ia filmko bikotna 
manderangko sandion, ua gipin jawaoniko sro-ra-chakna 
nangjajok. An-ching A-chikrangon donga. la katta bichongni 
bidingo sandie man-gipa Adviser an-chingonin — Dr. Dhirendra 
Narayan Mazumdar, jekon an-ching uni dejakra demechik 
Giribalani bimingchi Balapa ine okama. Balapa an-ching 
A-chikni chawari, saksa skia man-begipa, mingsingbegipa An- 
thropologist ong-a. 

Dr. Mazumdar nok chone rike Matchakolgreo 
dongchengo, “Tolstoy Ashram” ine see tapako nike sing-oa, uni 
ortoba donga ine aganchaka. la Balapa namen A-chik jatni 

gimin bang-a serikanirangchi, antangni nike dake 
u-igiminrangchi ning-tubegipa, gamchatbcgipa, ripingna 
kragipa itiliaskoba a-songna u iataha. 

Balapani siani ja-mano, uni demechik Giribala G. Momin 
aro Giribalani segipa Barlind M. Sangma Documentaryko 
matchotatna nangchongmota ine ma sie, mande sandion, 
an ching an tangtangni A-chik depante saksa Llewellyn Rangsa 
Marakko man aha. Llewellyn Pangrakpa indake jattangni 
dakbcwal rikbewal aro manianirangni gimin saksanba 
korostangchi kamrangko ka engachini. Indake Adviser dal gipa 
Balapa siangahaoba, kam bon-chongdikjaha. 

Llewellyn Marak kamko jako rarikskac, film 
tarigiparangko nanien dakehakbeaha. Un baksa 
ka rimgiparanga, Ku rang chipgipa Audiographer Sanjay 
Chatterjce aro Cinematographer Vivek Banerjee. LFa filmni 
Directorara Bappa Ray. 

Mingsa dal begipa kamko ehu sokatanina Dr. D. N. 
Mazumdar Balapako aro Llewellyn R. Marak Pangrakpako 
mitteltokna krabea. 

An-chingo gimaangcnggipa dakbewal, manibewal, chrok- 
mesaani, dingtang dingtang knatobegipa A chikni ring ani 
ku rangrang gnang. An ching salsalanti knaoba knagija gita, 
ua gamchatgipa sulrang, kattarang, maniao minggiparang aro 
orto gnanggipa golporangko janggilatangenga. Uni gimin 
mingsa jatni bimik aro mikkimko ripingani cholde iachiba 
ong a. Badita knakugijagipa, ring ronggijagipa sulrang 
dongachim, uaba da-ode gamchatbabecngjok Chasong wilw'il 
dawil re-engon, hai an-chingba ku-rangtangko, sultangko 
gimaatjana. 

SALGRO-SALARAM A-DOK 


A n-chingni A-songni Salgro-Salaram A dokara, a-songko 
aobil ginaloniko naljoke rakkina nangbatgipa jolo 
ga-akbatgiparangoni damsa ong-a, jean China, Bhutan, 
Myanmar aro Bangladeshni sima-arirangming nangchapa. 
Salgro-Salaram A-dok batanggimin bilsi 46 mangna 
so-sojengjeng ong-enga. lara New Delhio sason 
ka-enggiparangna namen chanchibena nanggipa obosta ong-a. 
la a-dokni jol-biap dongani aro sasonni gita mongsonganiara 
bil bang-batgipa jat-a-songrangni nikaniona sokaha. Uni mande 
jela-jelgijani, piprae ma-kae dongani aro a-bri a-kong a-ani 
bimang namen dingtangbea. 

A-doko a-ningni gamrang bang-bea. Uni ong-telaigipa 
gamrang a-palni manderangni niamroroenggipa 
mikronrangoni jokna man-ja. Salgro-Salaram A-dokni 
manderang iarangon gaora de-a, rasong chaa. 

Da-alo sakantikon jajaatgipa dal-gipa sing-aniara — 
Nang-ko maia sa-dik-saknaatenga - Salgro-Salaram A-dok? 
Bang-a sing-anirang nabaa aro re-anga, indiba ia dal-begipa 
obostako namatpilani chol dongja. lara sasonni gita daksret- 
dilsretani giminma, ma daka-rikani karkanarang 
dongpajaesama, ma a-paloni maiba golmal ong-atani 
giminsama? An-ching ka-sara Salgro-Salaram A-dokni dondik 
donchanggija so-sojengjeng ong-anio sanibade jak 
dongchongmotna nanga. 

Ja-manchakdugana skangan, Salgro-Salaram A-dokni 
manderangko ia obostao ga-akatenggipa ja-pang ja-dilko 
an-ching ma-sina tale ra-na jotton ka-na. 


Salgro-Salaram A-doko ia namjabegipa obostara Salgro- 
Salaram A-dokmangmangnasan ong-ja; iara Jat-A-song 
gimiknan ong-a. Ia A-dokni manderang da-alo uamangni janggi 
tangenggipa rokom-bewal manchaon ka-dongani 
griroroangengaha. 

